Tempoh pengecualian tol di sempadan Malaysia-Singapura tamat esok

Pengecualian bayaran tol selama tujuh hari di Plaza Tol Bangunan Sultan Iskandar (Tambak Johor) dan Tanjung Kupang (Linkedua) di Johor sempena pembukaan semula laluan darat Malaysia-Singapura bermula Jumaat lepas akan tamat esok.

PLUS Malaysia Berhad (PLUS) dalam kenyataan hari ini memaklumkan operasi kutipan tol akan dilaksanakan seperti biasa mulai Jumaat ini (8 April) dan pengguna dinasihatkan supaya memastikan kad Touch ‘n Go serta e-Wallet Touch ‘n Go mereka aktif dan mempunyai baki mencukupi bagi menikmati perjalanan yang lancar.

“Pelanggan lebuh raya yang menggunakan RFID (tag Identifikasi Frekuensi Radio) untuk sistem VEP (Permit Masuk Kenderaan) turut boleh mula menggunakan sistem tersebut di lorong RFID di Bangunan Sultan Iskandar dan Tanjung Kupang,” menurut kenyataan yang dipetik Bernama malam ini.

Pada 30 Mac lepas, Perdana Menteri Datuk Seri Ismail Sabri Yaakob dilapor berkata kerajaan bersetuju memberikan pengecualian bayaran tol selama tujuh hari melibatkan semua jenis kenderaan di sempadan Malaysia-Singapura sempena pembukaan semula laluan darat kedua-dua negara bermula 1 April.

Pengecualian itu membabitkan plaza tol Kompleks Imigresen, Kastam, Kuarantin dan Keselamatan (ICQS) di Bangunan Sultan Iskandar (Tambak Johor) dan Tanjung Kupang (Linkedua).

Menurut kenyataan itu, bagi pemandu Singapura yang bercadang untuk menambah nilai kad Touch ‘n Go di Johor, mereka boleh berbuat demikian di lapan pusat tambah nilai di lebuh raya Linkedua selain pusat tambah nilai di lokasi-lokasi sekitar Tambak Johor.

“Secara amnya, stesen minyak dan kedai serbaneka 24 jam turut menyediakan perkhidmatan tambah nilai kad Touch ‘n Go. Sebagai tambahan, urusan tambah nilai turut boleh dilakukan di kiosk layan diri di plaza tol dan kawasan rehat yang terpilih.

“Pelanggan lebuh raya juga boleh merancang perjalanan mereka apabila memuat turun aplikasi PLUS yang boleh menghubungkan pelanggan terus ke talian PLUSLine 1800 88 0000 sekiranya berlaku kecemasan,” menurut kenyataan itu.

Selain itu, kenyataan itu turut memaklumkan terdapat lebih 120 anggota PLUSRonda ditempatkan di jajaran lebuh raya di Johor bagi memberi bantuan kepada pengguna yang memerlukan.


84 kematian semalam, kes aktif naik sedikit

Seramai 84 pesakit Covid-19 di seluruh negara dilaporkan meninggal dunia dalam tempoh 24 jam semalam, 26 Oktober 2021, turun sedikit berbanding 92 kes kematian yang dicatatkan pada Isnin.

Angka itu menjadikan kumulatif kematian sejak awal tahun lalu hingga semalam mencecah 28,576 kes, lapor Kementerian Kesihatan (KKM) menerusi laman sesawangnya covidnow.moh.gov.my hari ini.

Jumlah itu termasuk pesakit Covid-19 yang meninggal dunia sebelum dibawa ke hospital atau ‘brought in death’ (BID) seramai 5,771 kes. Semalam, sebanyak 20 lagi kematian BID dilaporkan di seluruh negara.

Daripada kematian terbaharu semalam, Sarawak merekodkan jumlah tertinggi sebanyak 19 kes, termasuk enam kes BID. Secara keseluruhan sejak awal tahun lalu negeri itu mencatat 1,239 kes kematian akibat Covid-19, termasuk 225 kes BID.

Sarawak juga mencatat jumlah kes keseluruhan kedua tertinggi di belakang Selangor sebanyak 237,492 positif, dengan 227,335 daripadanya telah sembuh, dan 9,188 kes masih aktif. Seramai 5,909 pesakit menjalani kuarantin di rumah, 2,216 (PKRC), 956 (hospital), dan 107 (ICU).

Sementara itu, KKM juga memaklumkan Sabah mencatat 16 kematian semalam, diikuti Perak (12 kes); Selangor (lapan); masing-masing tujuh kes di Johor dan Terengganu; Kedah (enam); dan Kelantan (lima kes).

Melaka, Pahang, Pulau Pinang, dan Kuala Lumpur pula masing-masing mencatat satu kes kematian, manakala tiada kes dilaporkan di Negeri Sembilan, Perlis, Labuan, dan Putrajaya.

Sementara itu, KKM turut memaklumkan sehingga semalam 73,258 kes masih aktif, naik 35 kes berbanding semalam.

Daripada jumlah itu, 56,484 atau 77.1 peratus pesakit menjalani kuarantin di rumah, 9,580 ditempatkan di PKRC, 6,610 dirawat di hospital dan 584 dimasukkan ke unit rawatan rapi (ICU) dengan 305 pesakit memerlukan alat bantuan pernafasan.

Sepintas berkaitan Covid-19 di Malaysia sehingga 26 Oktober 2021.


Ibu muda sukar amalkan penyusuan ibu

Kebanyakan ibu-ibu muda berhadapan dengan cabaran menyediakan pemakanan yang mencukupi bagi bayi. Keadaan lebih kritikal  dalam memastikan bayi diberi susu ibu secara eksklusif selama enam bulan pertama dan disarankan penyusuan susu ibu diteruskan sehingga usia dua tahun.

Berdasarkan pemerhatian pakar sakit puan di  Hospital Wanita dan Kanak-Kanak Andorra (Andorra),  hampir 50 peratus ibu muda yang baru melahirkan bayi dilihat gagal meneruskan tempoh penyusuan susu ibu secara eksklusif selama enam bulan berikutan kurang kesedaran mengenai manfaat jangka panjang penyusuan ibu untuk bayi.

Hakikatnya, penyusuan ibu juga  merupakan suatu kemahiran yang mengambil masa serta latihan sebelum si ibu mahir dan bukan setiap ibu akan mahir secara automatik.

Perkara yang perlu dipelajari termasuk cara memegang bayi, posisi penyusuan yang berbeza, dan cara untuk melekapkan bayi dan menghentikan penyusuan dan banyak lagi.

Menurut Pakar Sakit Puan Andorra, Dr. Khamsiah Muda, berdasarkan pemerhatiannya kebanyakan ibu muda yang mendapatkan pemeriksaan selepas bersalin di hospital ini dilihat hanya bertahan selama sebulan penyusuan susu ibu sebelum memilih untuk mencampurkan dengan susu formula.

“Kebanyakan mereka tidak mampu berdepan dengan cabaran penyusuan itu antaranya kerana tiada motivasi untuk meneruskan penyusuan eksklusif dan tidak cuba mengatasi masalah di awal penyusuan itu.

“Kebiasaannya bagi ibu muda ini, mereka tidak mempunyai pengetahuan bagaimana teknik penyusuan dengan betul, hisapan bayi dan kegagalan mengatasi pemikiran bahawa bayi mereka tidak kenyang,” katanya sempena bulan Penyusuan Ibu Ogos ini.

Tambah Dr. Khamsiah, dari mula bayi dilahirkan susu ibu adalah makanan terbaik untuk bayi kerana mengandungi semua nutrien yang diperlukan untuk tumbesaran dan perkembangan otak, mudah hadam dan susu ibu sentiasa tersedia pada suhu yang tetap.

“Selepas bersalin akan berlaku perubahan hormon dan susu ibu akan terhasil, cuma untuk memastikan penghasilan itu konsisten, perlu ada hisapan semula jadi daripada bayi sendiri.

“Cabarannya mungkin pengeluaran susu ibu itu lambat dalam tiga hari, salur susu belum terbuka dan kadang-kadang bengkak susu.

“Dari situ, ibu muda perlu tahu dan meminta pandangan apa yang perlu dilakukan, tetapi sebaiknya teruskan saja memberi bayi hisapan pada payudara kerana hisapan bayi adalah paling kuat sekali.

“Jadi tiada sebab atau alasan untuk mengatakan anda tidak mempunyai susu untuk bayi,” katanya.

Selain itu, ibu muda juga sering berhadapan masalah saluran susu tersumbat kerana apabila satu bahagian payudara berasa sakit, berwarna kemerahan dan terasa seperti ada ketulan. Apabila berlaku, susu tidak dapat keluar dan berlaku kesakitan di bahagian itu.

“Oleh itu, bagi mengatasi masalah tersebut, susukan bayi dengan kerap untuk memastikan susu ibu mengalir melalui payudara dan menghalangnya daripada bersandar di saluran, ibu perlu mengeluarkannya dengan kerap dan kerap. Jangan melangkau penyusuan atau tunggu terlalu lama antara penyusuan.

“Si ibu juga boleh melakukan urutan di bahagian payudara sebelum menyusukan anak. Pam susu selepas menyusukan bayi untuk mengeluarkan lebih banyak susu dan cuba membebaskan penyumbatan. Adalah penting untuk mengosongkan payudara sepenuhnya selepas menyusu. Selain itu, ambil makanan tambahan bersesuaian untuk mengurangkan bengkak pada payudara seterusnya melancarkan pengaliran susu ibu,” ujarnya.

Tambah beliau lagi, kebaikan susu ibu amatlah mempengaruhi perkembangan keluarga masa kini. Anak yang menyusu dengan susu ibu sepenuhnya mempunyai hubungan yang sangat rapat dengan ibu. Sejak kecil mereka sangat manja malah hubungan ini dibawa sehingga remaja dan dewasa.

Sebagai panduan memastikan susu terhasil dengan baik, beliau berkata, seelok-eloknya diet setiap bakal ibu perlu mengambil pemakanan berzat sepanjang mengandung berbanding makanan segera yang tidak begitu membantu.

“Selepas bersalin perlu mengambil minuman mencukupi, jangan terlalu ketat dalam proses berpantang dan bersandarkan kepada amalan mitos orang dulu-dulu.

“Ibu juga memerlukan makanan bernutrisi tinggi untuk memulihkan semula tenaga, mengecutkan rahim dan menambah zat dalam badan.

“Selain itu, ibu muda perlu tahu penghasilan susu ibu akan berlaku dengan banyak bermula jam lapan malam hingga lapan pagi kerana pada tempoh itu, hormon prolaktin dan oksitosin aktif.

“Jadi dari situ ibu mengambil peluang menyusukan anak dan jangan tukar dengan susu formula semata-mata untuk berehat,” katanya.

Jelasnya, sekiranya ibu memilih tidak mahu menyusu secara eksklusif, sebenarnya satu kerugian kerana tiada sentuhan atau ikatan semula jadi antara ibu dan bayi yang boleh terhasil.

“Tidak dinafikan kebanyakan syarikat pengeluar susu bayi ini boleh mencipta hampir 95 peratus persamaan dengan susu ibu melalui pelbagai kandungan jenis vitamin, probiotik dan sebagainya.

“Tetapi sebagai hospital yang menekankan penyusuan ibu, kami tetap akan menggalakkan ibu muda memberi susu ibu kepada bayi mereka.

“Susu ibu adalah susu diciptakan dengan sifat semula jadi dalam komposisi nutrien, vitamin, ketepatan suhu, selain memberi antibodi yang kuat untuk bayi melawan serangan penyakit.

“Dalam keadaan ekonomi ketika ini juga, susu ibu adalah penyelamat dalam mengurangkan beban membeli susu formula,” katanya.


AWAS! Kadar kebolehjangkitan Covid-19 semakin naik

Kadar kebolehjangkitan Covid-19 atau Ro/Rt pada jangkaan mengikut kes seharian semalam (23 Mei 2021) untuk seluruh negara adalah 1.21, tertinggi setakat ini.

Ketua Pengarah Kesihatan Tan Sri Dr Noor Hisham Abdullah berkongsi statistik Ro/Rt di laman Facebook beliau yang menunjukkan kadar Ro di seluruh negara tidak pernah turun sejak seminggu lalu.

Nilai R adalah kebolehjangkitan satu kes positif kepada orang lain dalam tempoh kebolehjangkitan. Contohnya jika Nilai R 2.2 bermaksud: 10 kes positif boleh menjangkiti 22 individu lain dalam tempoh kebolehjangkitan.

Nilai R digunakan untuk meramal berapa orang yang mungkin akan mendapat jangkitan. Semakin tinggi Nilai R, semakin ramai yang akan mendapat jangkitan.

Pada permulaan Perintah Kawalan Pergerakan (PKP) pada 10 Mac 2020, Nilai R ketika itu adalah 3.5. Nilai R ini telah berjaya diturunkan sehingga 0.3, iaitu susulan impak positif tindakan yang telah diambil oleh kerajaan serta pematuhan oleh rakyat kepada perintah dan SOP yang diperkenalkan.

Kadar kebolehjangkitan Covid-19 atau Ro/Rt pada jangkaan mengikut kes seharian pada 23 hb Mei 2021 untuk seluruh negara adalah 1.21. Manakala pecahan mengikut negeri adalah seperti di lampiran. pic.twitter.com/LUpPKwvrLs

— Noor Hisham Abdullah (@DGHisham) May 23, 2021

Berdasarkan grafik yang dikongsi Dr Noor Hisham hari ini, menunjukkan sejak 16 Mei, nilai Ro meningkat mendadak daripada 1.05 kepada 1.18 pada 22 Mei, sebelum meningkat kepada 1.21 semalam.

Wilayah Persekutuan Labuan mempunyai nilai Ro tertinggi dengan 1.76, manakala Perlis (1.58) dan masing-masing 1.30 di Negeri Sembilan dan Terengganu.

Selangor, Sabah, Pulau Pinang, Johor, Kelantan, Melaka, Kuala Lumpur, Putrajaya, Kedah, Pahang, Perak and Sarawak merekodkan Ro di bawah 1.27.

Semalam, kes Covid-19 di Malaysia mencatat rekod tertinggi apabila 6,976 jangkitan baharu dilaporkan dalam tempoh 24 jam sehingga 12 tengah hari.

Dalam tempoh itu juga, 49 kes kematian termasuk satu bukan warganegara akibat jangkitan Covid-19 dilaporkan, menjadikan jumlah kematian kepada 2,248 kes.


Kedah mohon dibenar eksport ketum

Kerajaan Kedah mencadangkan supaya Kerajaan Pusat membenarkan daun ketum dieksport, terutama ke Thailand, bagi memenuhi permintaan tinggi untuk tujuan perubatan oleh syarikat farmasi di luar negara.

Menteri Besar Datuk Seri Muhammad Sanusi Md Nor berkata langkah itu bukan sahaja membantu pengusaha tanaman ketum di negara ini, malah kerajaan juga mendapat hasil menerusi cukai eksport daun itu.

Beliau berkata daun ketum khususnya yang ditanam di Kedah, mendapat permintaan tinggi terutama di negara jiran, Thailand kerana dikatakan gred paling baik untuk tujuan perubatan dan dijadikan pil atau minuman kesihatan, lapor Bernama.

“Kalau sudah ada teknologi yang baik untuk kesihatan yang diusahakan di negara jiran dan permintaan untuk daun itu tinggi kerana gred daun ketum (yang ditanam) di Thailand lebih rendah, saya rasa kerajaan perlu mengambil manfaat ini untuk menjadi pengeksport,” katanya dalam sidang media di sini, hari ini.

Katanya jika perkara itu dapat dilaksanakan, kerajaan negeri bersedia melantik mana-mana anak syarikatnya untuk membeli dan mengumpul daun ketum serta bertindak sebagai pengeksport tunggal secara sah di Kedah.

Selain itu, Muhammad Sanusi mendakwa langkah membenarkan eksport daun ketum juga akan membantu mengurangkan aktiviti penguatkuasaan dan tangkapan penyeludupan daun ketum di sempadan negara.

“Kita menghabiskan banyak sumber untuk menguatkuasakan larangan eksport daun ketum kerana kita letakkan ketum ini di bawah Akta Racun 1952 dan ada sekatan eksport, maka agensi kita terpaksa bertungkus- lumus mengekang kegiatan penyeludupan ini.

“Yang saya hairan tanam boleh sebab tak salah, tapi petik dan proses tak boleh. Minum tentulah tak boleh, tak bagus minum macam tu, ia kena melalui kaedah saintifik untuk jadi ubat. Jadi saya harap perkara ini diberi perhatian, rugi tanah kita, tanaman kita banyak tapi jadi salah, lebih baik kita benarkan (untuk eksport),” katanya.

Beliau turut mencadangkan agensi berkaitan memikirkan langkah untuk merealisasikan cadangan itu termasuk meminda akta tertentu di Parlimen sekiranya diperlukan.


Individu hilang kerja boleh tuntut faedah SIP di Perkeso

Kerajaan melalui Sistem Insurans Pekerjaan (SIP) di bawah Pertubuhan Keselamatan Sosial (Perkeso) sudah menyediakan bantuan atau faedah sementara kepada pekerja dan majikan semua sektor, termasuk peruncitan, yang terkesan akibat pandemik Covid-19.

Sehubungan itu, Kementerian Sumber Manusia menggesa mereka di dalam kategori itu yang terkesan, untuk mendapatkan kemudahan disediakan kerajaan.

Permohonan tuntutan faedah SIP dibuat sama ada secara dalam talian di Portal SIP atau hadir di mana-mana kaunter Perkeso berhampiran, kata kementerian itu dalam kenyataan hari ini.

Selain itu, pekerja yang terkesan juga boleh melayari Portal Pekerjaan Negara MYFutureJobs di www.myfuturejobs.gov.my yang terbuka kepada semua lapisan masyarakat untuk mendapatkan peluang pekerjaan.

Kementerian itu memaklumkan antara bantuan SIP bagi individu yang hilang kerja ialah Elaun Mencari Pekerjaan (EMP), Elaun Bekerja Semula Awal (EBSA), Elaun Pendapatan Berkurangan (EPB), Elaun Latihan dan faedah bantuan pencarian pekerjaan.

“Selain itu, fi latihan juga dibayar kepada penyedia latihan yang berdaftar dengan jumlah maksimum sebanyak RM4,000,” kata kementerian itu.

SIP adalah program jaringan keselamatan sosial bertujuan membantu pekerja kehilangan pekerjaan bagi mendapatkan bantuan kewangan secara sementara dan membantu mereka yang terkesan untuk mendapatkan pekerjaan agar dapat meneruskan kelangsungan hidup.

Kenyataan itu turut memaklumkan individu berinsurans akan diberi nasihat dan bantuan serta peluang untuk meningkatkan kemahiran melalui skim latihan disediakan kerajaan.

“Pekerja yang kehilangan pekerjaan juga boleh mendapatkan khidmat nasihat daripada Jabatan Tenaga Kerja dan Jabatan Perhubungan Perusahaan Malaysia secara dalam talian berhubung permasalahan dihadapi.

“Pada masa ini terdapat 242,598 kekosongan jawatan aktif yang berdaftar di bawah Portal Pekerjaan Negara MYFutureJobs,” ,” kata kementerian itu.

Orang ramai yang ingin mendapatkan maklumat lanjut boleh melayari pautan https://eiscentre.perkeso.gov.my/ms/utama/ atau hubungi Pusat Khidmat Pelanggan di talian 1-300-22-8000 atau melalui e-mel ke [email protected].


PM umum peruntukan RM69.9 juta bantu pekebun kecil, penoreh

Perdana Menteri Tan Sri Muhyiddin Yassin mengumumkan peruntukan berjumlah RMM69.9 juta yang akan disalurkan tahun ini bagi menjaga kebajikan pekebun kecil dan penoreh getah negara yang akan berdepan kesulitan semasa musim tengkujuh nanti.

Peruntukan dibawah program Bantuan Musim Tengkujuh (BMT) itu akan dimanfaatkan hampir kira-kira 232,319 orang pekebun kecil dengan kadar RM600 seorang yang akan dibayar dua kali pada Disember 2021 dan Januari 2022.

“Prihatin dengan nasib pekebun kecil getah yang menjadi tulang belakang industri getah negara, kerajaan sekali lagi memperuntukkan BMT bagi bayaran 2021,” katanya lapor Bernama.

Muhyiddin menghadiri majlis Penyampaian Dividen (Pihak Berkuasa Kemajuan Pekebun Kecil Perusahaan Getah (RISDA) dan Lembaga Penyatuan dan Pemulihan Tanah Persekutuan (FELCRA) 2021 hari ini.

Muhyiddin berkata tahun lepas kerajaan memberikan BMT untuk pekebun kecil dan penoreh getah melibatkan peruntukan RM129.8 juta dan Bantuan Khas Covid-19 dengan peruntukan berjumlah RM64 juta.

Dalam pada itu, Muhyiddin juga berkata pihak kerajaan sudah satu skim yang dikenali Skim Insentif Lateks (SIL) yang melibatkan pemberian input pertanian, penyelenggaraan kebun serta insentif upah penoreh pada kadar RM500 sehektar.

Perdana menteri berkata skim berkenaan diperkenalkan bertujuan menggalakkan pekebun kecil menghasilkan lateks dan meningkatkan pendapatan sebanyak 30 peratus berbanding penghasilan skrap.

Sementara itu, bagi membantu industri sawit yang kekurangan tenaga kerja mahir akibat terkesan dengan pandemik COVID-19, kerajaan melalui FELCRA Berhad sejak September tahun lepas telah berusaha mewujudkan peluang pekerjaan sebagai Operator Penuaian kepada Modal Insan Tempatan di seluruh negara.

Selain itu, pihak kerajaan juga akan memperluaskan skop Bantuan Tanam Semula Getah dalam usaha untuk membantu pekebun kecil meningkatkan pendapatan menerusi penanaman getah melalui Kementerian Pembangunan Luar Bandar (KPLB) dan RISDA.

Muhyiddin berkata pekebun kini boleh membuat permohonan untuk tanah kosong atau tanah selain ditanam getah dan keluasan tanah yang melayakkan bantuan itu adalah minimum 0.1 hektar hingga maksimum 5.0 hektar.

“Usaha ini bukan sahaja dilihat kepada peningkatan ekonomi pekebun kecil malah kerajaan menyasarkan pengeluaran getah negara dapat ditingkatkan dengan memastikan keluasan tanaman getah kepada 1.1 juta hektar serta mengurangkan tanah terbiar yang tidak diusahakan,” katanya.


332,730 kes baharu Covid-19 di India, tertinggi di dunia

India pada Jumaat melaporkan jumlah kes Covid-19 tertinggi di dunia untuk hari kedua melebihi 330,000 jangkitan baharu, tatkala sistem kesihatan negara itu kucar-kacir akibat kebajiran pesakit dan kecelakaan.

Kematian dalam tempoh 24 jam lalu juga melonjak kepada 2,263 kes, sementara pegawai perubatan di seluruh wilayah utara dan barat India, termasuk ibu negara New Delhi, memberi amaran bahawa hospital sudah penuh dan kekurangan oksigen.

Jangkitan harian mencecah 332,730 kes, lebih tinggi daripada yang dilaporkan pada Khamis iaitu sebanyak 314,835, melebihi angka dicatatkan Amerika Syarikat iaitu 297,430 kes baharu pada Januari.

New Delhi melaporkan 26,000 jangkitan baharu dengan 306 kematian, atau seorang meninggal dunia bagi setiap lima minit, paling cepat sejak pandemik Covid-19 bermula.

Pada masa sama, sebuah hospital di pinggir Mumbai yang digunakan untuk merawat pesakit Covid-19 terbakar menyebabkan 13 orang terbunuh.

Rabu lalu, 22 pesakit tenat Covid-19 meninggal dunia di hospital awam di Maharashtra apabila bekalan oksigen mereka habis berikutan tangki bocor.

Negeri Maharashtra, menanggung beban teruk kerana menjadi pusat aktif varian baharu Covid-19 – B.1.617 – yang dianggap paling bahaya setakat ini. – Agensi


Muhyiddin mungkin dilantik PM interim

Tan Sri Muhyiddin Yassin masih mempunyai peranan penting sebagai Pengerusi Perikatan Nasional (PN), termasuk dalam rundingan pembentukan kerajaan, sekiranya beliau meletak jawatan.

Namun dalam tempoh kekosongan jawatan itu, Yang di-Pertuan Agong boleh melantik Perdana Menteri interim dan kemungkinan besar jawatan itu diserahkan kepada Muhyiddin.

Penganalisis politik Universiti Utara Malaysia, Prof Dr Mohd Azizuddin Mohd Sani bagaimanapun berkata ia akan bergantung sama ada Muhyiddin bersedia atau tidak menjadi Perdana Menteri interim.

Memberi contoh kesanggupan Dr Mahathir Mohamad menjadi Perdana Menteri interim tahun lalu, beliau berkata jika Muhyiddin menolak maka Yang di-Pertuan Agong akan melantik orang lain untuk sementara.

“Rasanya, tempoh tak lama, dalam seminggu atau dua minggu seperti itu,” katanya ketika bersiaran langsung dalam Buletin Awani, hari ini.

Katanya jika kerajaan sedia ada hilang majoriti beberapa langkah akan diambil dimulakan dengan perletakan jawatan oleh Perdana Menteri.

“Sekiranya majoriti tidak cukup, dikatakan Muhyiddin ada sokongan 100 Ahli Parlimen, jadi beliau terpaksa untuk meletakkan jawatan.

“Itu langkah pertama. Dan beliau juga boleh usulkan kepada Yang di-Pertuan Agong berdasarkan Perkara 43 (4) untuk membubarkan Parlimen.

“Namun begitu, kalau diikut dalam Perkara 40 (2), Yang di-Pertuan Agong boleh menyatakan sama ada tidak setuju dengan pembubaran Parlimen kerana faktor yang kita tahu sekarang, faktor Covid-19.

“Jadi dalam konteks ini, mungkin apa yang akan berlaku ialah, pertamanya apabila Perdana Menteri terpaksa letak jawatan, ia termasuklah Kabinet keseluruhan. Kenapa keadaan itu berlaku? Ini kerana kerajaan yang terbentuk sudah hilang majoriti,” katanya.

Mohd Azizuddin berkata, situasi sama juga pernah berlaku sebelum ini, namun dalam konteks yang berbeza.

“Kalau dulu ada juga kerajaan yang Perdana Menterinya bertukar, pernah berlaku ketika Tun Abdullah Ahmad Badawi ambil alih daripada Tun Dr Mahathir Mohamad, yang mana kerajaan masih kerajaan sama, kerana majoriti cukup.

“Jadi, pertukaran Perdana Menteri saja. Tetapi, dalam konteks ini, kerana tidak cukup majoriti, terpaksa Kabinet juga berundur daripada terus memerintah negara.

“Dalam konteks itu, proses seterusnya terletak kepada Yang di-Pertuan Agong untuk tentukan siapa dapat majoriti, siapa boleh membentuk kerajaan.

“Ini persoalan yang menarik untuk kita buat spekulasi dan untuk jangkakan siapa yang ada jumlah majoriti yang sesuai untuk pembentukan kerajaan,” katanya.


Tiada parti boleh dabik dada berasa kuat berdepan PRU segera: Rafiq

Tidak ada satu parti pun ketika ini yang boleh mendabik dada bahawa mereka berada dalam posisi terkuat untuk berhadapan Pilihan Raya Umum Ke-15 (PRU-15) akan datang.

Demikian ditegaskan Naib Presiden Bersatu Datuk Mohd Rafiq Naizamohideen ketika menjawab soalan bahawa Perikatan Nasional (PN) cuba membeli masa supaya PRU-15 tidak diadakan segera, pada Dialog Bipartisan: Mengintai PRU15 Astro Awani semalam.

Mengulas lanjut, beliau turut mengingatkan bahawa Perdana Menteri Datuk Seri Ismail Sabri Yaakob daripada UMNO juga menyuarakan kebimbangan akan berlaku Parlimen tergantung sekiranya pilihan raya diadakan segera.

“Veteran UMNO Tengku Razaleigh Hamzah pun bercakap dalam nada yang sama.

“Ketika ini, bukan soal PN tidak yakin. Hanya kita nak jadikan justifikasi Johor dan Melaka… itu tidak boleh jadi satu kayu ukur.

“Keadaan di Kelantan dan Terengganu, mungkin berbeza. Di Selangor, saya tidak rasa Barisan Nasional (BN) terlalu kuat, dah beberapa penggal kalah,” katanya.

Pada masa sama, Mohd Rafiq berkata semua pihak harus merangka strategi dan persiapan bagi menangani bencana banjir yang dijangka berlaku pada November tahun ini, berbanding berpolitik dan mendesak PRU-15 disegerakan.

“Sepatutnya kerajaan hari ini memberi tumpuan merangka strategi bagaimana nak pastikan jangan berlaku lagi senario seperti banjir sebelum ini, yang ramai rakyat tidak mendapat pembelaan sewajarnya.

“Tumpuan sekarang ini kita patut merangka strategi, kerajaan kena tumpu pada itu. Mengapa perlu tumpu pada berkempen, nak buat pilihan raya… tak tahu ke rakyat tengah susah sekarang ini banjir akan menimpa negara kita,” katanya.

Menurutnya keadaan ekonomi rakyat sekarang ini tidak menentu sedangkan penggal Parlimen hanya akan berakhir pada Julai tahun depan dan pilihan raya boleh diadakan sebelum September.

“Kita tahu rakyat tengah susah tetapi kita nak belanja lebih (buat pilihan raya). Kenapa tak boleh tunggu sehingga beberapa bulan sahaja lagi.

“Buat pilihan raya umum dan pilihan raya negeri bersekali, memang dapat jimatkan kos. Keutamaan kita sekarang ini apa, nak belanja duit untuk kepentingan politik atau kepentingan rakyat?” soalnya.


Bakal KM Melaka tak goyang bertemu calon KM wanita pertama pilihan PN

Bakal Ketua Menteri (KM) Melaka, Datuk Seri Ab Rauf Yusoh menyifatkan pencalonan lawannya Datuk Mas Ermieyati Samsudin sebagai KM jika Perikatan Nasional (PN) menang Pilihan Raya Negeri (PRN) Sabtu ini, sebagai ‘gula-gula’ sahaja.

Sambil menyatakan beliau tidak terkesan dengan pengumuman itu, Ab Rauf yang juga Pengerusi Badan Perhubungan UMNO Negeri berpandangan dirinya tidak akan lemah, sebaliknya yakin akan mencapai kemenangan.

Malah, baginya pengundi Tanjung Bidara tidak akan beralih menyokong Ahli Parlimen Masjid Tanah itu dalam PRN Sabtu ini.

Menurut kenyataan yang diberikan kepada FMT hari ini, Rauf yang juga calon Barisan Nasional (BN) bagi kawasan Dewan Undangan Negeri (DUN) N02 Tanjung Bidara, pencalonan Mas Ermieyati hanya untuk mengumpan pengundi.

Pengumuman itu sekadar ‘gula-gula’ untuk mengumpan pengundi menyokong PN serta sebahagian daripada taktik yang tidak memberikan kesan, katanya.

“Mereka boleh umum apa sahaja, namun pengundi Tanjung Bidara mengetahui siapa pemimpin mereka. Keseluruhan (penduduk) Masjid Tanah melihat selepas beliau menang (bertanding tiket BN), tetapi meninggalkan parti (UMNO).

“Saya tidak fikir penduduk Tanjung Bidara ingin melakukan kesilapan sama sekali lagi,” katanya.

PRN Melaka terpaksa diadakan apabila dua Ahli Dewan Undangan Negeri (ADUN) UMNO, diketuai bekas KM, Datuk Seri Idris Haron bersama dua lagi ADUN Bersatu dan Bebas, menarik sokongan terhadap Sulaiman sehingga kerajaan negeri tumbang pada 4 Oktober lalu.

Pada 5 Oktober lalu, Idris mendedahkan terdapat pemimpin UMNO di negeri itu membolot projek ekonomi dan menipu Kerajaan Persekutuan berkaitan royalti pasir.

Idris berkata disebabkan perkara itu beliau terpaksa menarik sokongan terhadap Kerajaan Negeri Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.

“Kalau UMNO terus mempunyai pemimpin-pemimpin seperti yang ada pada hari ini, rakusnya diibaratkan makan tangan kanan dan kiri, suap ke mulut sambil mata menjeling lagi makanan lain di atas meja, yakni projek-projek ekonomi di negeri Melaka.

“Ribuan meter kubik pasir yang ditambak dari tengah laut dibawa ke sini tapi diisytihar dengan jumlah yang rendah, menipu kerajaan Persekutuan dalam bentuk royalti,” katanya dalam program bual bicara Agenda Awani yang dihoskan oleh Essan Yahya.

Idris juga menuduh Ab Rauf menghalangnya menjadi KM Melaka apabila kerajaan Pakatan Harapan tumbang pada Mac 2020, sedangkan beliau adalah Ketua Pembangkang.

“Mengikut konvensyen, Ketua Pembangkang akan menjadi KM sekiranya berlaku pertukaran kerajaan. Semasa Pakatan Harapan menjadi kerajaan, saya adalah Ketua Pembangkang.

“Jadi, sebagai Ketua Pembangkang, saya sepatutnya menjadi KM (semasa PH tumbang),” kata Idris sambil menjelaskan Rauf telah menghalang pelantikannya sebagai KM.

Untuk rekod, Ab Rauf disebut bakal KM Melaka sebenar jika BN menang PRN itu, walaupun Timbalan Presiden UMNO Datuk Seri Mohamad Hasan mengumumkan bekas KM, Datuk Seri Sulaiman Md Ali adalah calonnya.

Petang tadi, Pengerusi PN, Tan Sri Muhyiddin Yassin mengumumkan Mas Ermieyati yang juga Timbalan Menteri di Jabatan Perdana Menteri (Parlimen dan Undang-Undang) sebagai calon KM sekiranya PN menang PRN itu. Berita berkaitan

Namun, untuk memastikan Melaka menempa sejarah memiliki KM wanita pertama di negara ini, pemilih yang akan membuang undi Sabtu ini perlu memastikan semua calon PN menang.


Blok pembangkang desak Anwar jadi TPM, DAP mahu berada dalam Kabinet?

Tindakan pemimpin blok pembangkang memberi tekanan dengan mempertikaikan syarat diletak Perikatan Nasional (PN) berhubung pencalonan Perdana Menteri (PM) baharu menimbulkan persoalan kemungkinan cubaan untuk melantik Datuk Seri Anwar Ibrahim sebagai Timbalan Perdana Menteri (TPM) dan DAP mahu berada dalam Kabinet.

Serangan oleh beberapa pemimpin pembangkang seperti Datuk Mahfuz Omar, Lim Kit Siang dan peguam pro-Pakatan Harapan (PH) Datuk Ambiga Sreenevasan mendedahkan komplot terancang untuk memberi tekanan kepada Datuk Seri Ismail Sabri Yaakob dan Istana Negara agar tunduk kepada desakan mereka, kata Ahli Majlis Pimpinan Tertinggi Bersatu, Dr Muhamamad Faiz Na’aman.

“Bagaikan terdapat suatu komplot yang senada antara pembangkang (terutamanya PH) dengan beberapa NGO-NGO (pertubuhan bukan kerajaan) dan penganalisa-penganalisa politik anti-PN serta kelompok Kluster Mahkamah untuk memberi tekanan kepada Datuk Seri Ismail Sabri dan Istana Negara agar PM ke-9 nanti terpaksa akur menerima konsep kerajaan perpaduan, yakni tiada lagi pembangkang untuk proses semak imbang di parlimen.

“Apakah mereka mahu Datuk Seri Anwar Ibrahim diselitkan menjadi Timbalan Perdana Menteri Malaysia?” kata beliau dalam satu kenyataan hari ini.

Faiz mempersoalkan blok pembangkang yang tidak berpuas hati berhubung syarat yang diletak PN tersebut, walhal ia bukan menjadi satu kesalahan demi memastikan sebuah kerajaan yang telus dan berintegriti dapat dibentuk.

“Saya mahu tanya Ambiga dan Mahfuz di manakah salahnya isi kandungan syarat PN terhadap Datuk Seri Ismail Sabri itu?

“Apakah meminta bakal Perdana Menteri supaya memilih individu yang berintegriti menyertai kabinet itu salah?

“Adakah menyeru prinsip Raja Berperlembagaan itu tidak betul? Yang pasti tiada pun ayat berbaur ugutan terhadap tuan punya badan. Kenapa pula Ambiga dan Mahfuz yang “sentap”?” katanya lagi.

Jelas Faiz, istilah kerajaan perpaduan dan kabinet perang yang dicadangkan oleh pihak tertentu khususnya blok pembangkang tidak dinyatakan secara terang dalam Perlembagaan Persekutuan.

“Kita tahu akhir-akhir ini ada pihak yang melaungkan istilah kerajaan perpaduan dan kabinet perang. Sungguhpun ia tidaklah melanggar undang-undang negara namun konsep tersebut tidak pula ditulis secara terperinci dalam Perlembagaan Persekutuan.

“Ini kerana hanya prerogatif Perdana Menteri saja yang berhak menentukan jenis kerajaan atau kabinet yang mahu dibentuk selagi negara ini tidak berada di bawah MAGERAN (Majlis Gerakan Negara) dan Parlimen pula masih boleh berfungsi,” ujarnya lagi.

Menurut Faiz lagi, tindakan blok pembangkang yang mendesak kerajaan perpaduan menonjolkan sikap munafik mereka memandangkan sebelum ini Tan Sri Muhyiddin Yassin sendiri pernah mencadangkan perkara sama tetapi ditolak DAP dan rakan-rakan parti dalam PH.

“Jika benar mahu membantu pemulihan negara dari masalah wabak Covid-19 dan kesan ekonomi darinya, kenapa tidak memainkan peranan selaku wakil rakyat serta pembangkang yang membina?

“Kenapa dalam Parlimen dan dalam media semua usaha kerajaan dihentam belaka? Tetapi dalam waktu yang sama simpan pula niat untuk menyertai kerajaan PN atas nama kerajaan perpaduan. Ini opportunis dan munafik namanya,” ujarnya lagi.

Tumpuan massa hari ini terarah ke Istana Negara apabila Raja-Raja Melayu dijadual mengadakan pertemuan bagi membincangkan isu semasa negara, khususnya berhubung pelantikan PM Malaysia Kesembilan.

Perbincangan Khas Raja-Raja Melayu itu dijadual bermula jam 2.30 petang, dipengerusikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, menurut Bernama.

Tumpuan dijangka terarah kepada perbincangan bagi melantik seorang Ahli Dewan Rakyat yang mendapat sokongan majoriti untuk dilantik sebagai Perdana Menteri selaras dengan Perkara 43(2)(a), Perlembagaan Persekutuan.

Ia berikutan keputusan Tan Sri Muhyiddin Yassin meletak jawatan sebagai PM pada 16 Ogos lalu.


Zafrul kini keluarga UMNO, Zahidi kata tak boleh kritik lagi

Seorang ahli Majlis Tertinggi (MT), Datuk Zahidi Zainul Abidin yang dahulunya lantang mengkritik Datuk Seri Tengku Zafrul Abdul Aziz kini membuat pusingan U dan tidak mahu lagi membangkitkan isu yang dipertikaikan dengan Menteri Kewangan itu lagi sebelum ini.

Zahidi yang juga Timbalan Menteri Komunikasi dan Multimedia (KKMM) sebelum ini bercanggah pendapat dengan Zafrul berhubung isu Digital Nasional Berhad (DNB) tetapi kini tidak mahu ia dibangkitkan memandangkan sudah disahkan penyertaannya bersama UMNO dan sudah menjadi sebahagian keluarga bersama parti itu.

“Dia (Zafrul) dah masuk UMNO, maknanya tak boleh cakap ada dah lah.

“Dulu dia tak ada parti, kita tak tahu dia parti mana… Sekarang dia dah masuk UMNO, maka elok lah sudah jadi keluarga UMNO,” katanya semasa ditemui media selepas Mesyuarat MT malam tadi.

Zafrul sebelum ini diumumkan sebagai Bendahari Barisan Nasional (BN) Selangor yang baharu bagi menggantikan Datuk Seri Jamal Yunos yang melepaskan jawatannya.

Pelantikan itu sekali gus membuka peluang kepadanya untuk bertanding pada pilihan raya umum ke-15 (PRU-15) akan datang.

Spekulasi mengatakan Zafrul berkemungkinan bertanding di Parlimen Kuala Selangor pada PRU-15. Sebahagian besar pengundi seakan sudah ambil maklum kemungkinan tokoh korporat itu mempertaruhkan nasib pada pilihan raya pertamanya di sana.

Untuk rekod, Zahidi sebelum ini pernah mendesak MT UMNO supaya mencari jalan untuk menukar Menteri Kewangan baharu.

Sebelum ini, Zahidi berkata, hasil pertemuannya dengan Zafrul tidak menemui titik penyelesaian apabila beliau memaklumkan Menteri Kewangan itu mencabarnya “berlawan”.

Ia selepas beliau bertanya mengenai memorandum daripada Pemuda UMNO untuk siasatan dijalankan berhubung pelancaran rangkaian 5G oleh DNB.

“Saya wakil MT ingin mendapat penjelasan pasal isu memorandum, dia (Zafrul) tak mahu dengar, nak lawan kita lawan itu jawapan dia.

“Kalau pasal Menteri Kewangan ini saya minta dalam mesyuarat kalau boleh kita tukar,” katanya dipetik dalam laporan sebelum ini.

Terdahulu, Zahidi yang menerima memorandum itu berkata, beliau akan membawa perkara berkenaan ke mesyuarat MT UMNO dan Jemaah Menteri.

Zahidi sebelum ini menyatakan kekesalan kerana sering dipinggirkan dalam pembangunan 5G Malaysia.

Selain daripada penerangan tentang hasrat kerajaan untuk mengekalkan DNB sebagai penyedia tunggal 5G di Malaysia, Zahid juga tidak dijemput menyertai perjumpaan dan mesyuarat lain berkaitan DNB.


PRU-15: Polis sentiasa bersedia

Polis bersedia sepenuhnya untuk menjalankan tugasnya dan memastikan Pilihan Raya Umum (PRU) berjalan lancar apabila ia diadakan, kata Ketua Polis Negara Tan Sri Acryl Sani Abdullah Sani, hari ini (4 Oktober 2022)

“Untuk PRU-15 yang sekarang ini sedang hangat diperkatakan seperti mana tahun-tahun terdahulunya PDRM sentiasa membuat persediaan yang rapi.

“Polis bersedia sepenuhnya dari segi sumber manusia dan aset-aset bagi memastikan pilihan raya berjalan lancar.

“Dengan persiapan yang telah kita lakukan, kita berdoa agar PRU-15 dapat dijalankan dengan lancar, aman dan terkawal,” katanya kepada pemberita selepas menghadiri sambutan Hari Polis Marin ke-75 di Batu Uban, Pulau Pinang. Sidang media itu disiarkan dalam FB PDRM.

Spekulasi bahawa PRU-15 akan diadakan tahun ini mendapat momentum berikutan pengesahan Perdana Menteri Datuk Seri Ismail Sabri Yaakob bahawa beliau akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Khamis, 6 Oktober 2022.

Semalam, Perdana Menteri mengadakan pertemuan lima jam dengan Acryl Sani, Peguam Negara Tan Sri Idrus Harun, dan Suruhanjaya Pilihan Raya (SPR).

Acryl Sani dalam ucapannya memuji polis marin atas tindakan proaktif dan kecekapan mereka yang menyelesaikan 5,103 kes membabitkan penyeludupan manusia serta barangan seludup dan dadah bernilai kira-kira RM292,621,167 dari Januari hingga Ogos tahun ini.

Sebagai perbandingan, polis marin mengendalikan 4,463 kes dan merampas barangan terlarang bernilai kira-kira RM247,178,076 untuk tempoh masa yang sama tahun lepas.

“Peningkatan jumlah kes dan nilai rampasan bagi tempoh ini membuktikan tindakan proaktif polis marin membuahkan hasil,” tambahnya.

Menurut Acryl, persepsi orang ramai ialah polis marin hanya bertanggungjawab melindungi perairan negara.

“Pada hakikatnya, fungsi polis marin adalah lebih luas dan mencabar.

“Polis marin terdiri daripada salah seorang petugas barisan hadapan yang berusaha membanteras kegiatan jenayah rentas sempadan, penyeludupan dan penyelewengan sumber marin dan hasil hutan yang menyebabkan ketirisan hasil negara,” katanya.


Kes semalam naik, dua kematian

Jangkitan Covid-19 di seluruh negara dalam tempoh 24 jam semalam (Selasa, 24 Mei 2022) naik 374 kes berbanding jumlah yang direkodkan pada Isnin.

Menurut Kementerian Kesihatan (KKM), dalam tempoh itu sebanyak 1,918 jangkitan baharu dilaporkan, berbanding 1,544 kes pada Isnin. Jumlah itu termasuk 22 kes import.

Angka itu menjadikan kumulatif positif sejak wabak Covid-19 melanda negara pada Januari 2020 sebanyak 4,494,782 kes, masih lagi pada kedudukan ketiga tertinggi dalam kalangan negara-negara ASEAN selepas Vietnam dan Indonesia.

Daripada jumlah kes positif itu, seramai 4,434,195 pesakit telah sembuh, termasuk 2,124 yang pulih semalam, sementara 24,940 kes masih aktif.

Rekod laman sesawang CovidNOW KKM yang dikemas kini tengah malam tadi menunjukkan 23,811 pesakit masih menjalani kuarantin di rumah; 22 ditempatkan di PKRC; 1,075 dirawat di hospital; dan 32 pesakit dimasukkan ke unit rawatan rapi dengan 19 daripadanya memerlukan alat bantuan pernafasan.

Laman sesawang Github KKM pula menunjukkan daripada 1,918 kes baharu itu, 1,330 kes melibatkan individu yang menerima dos penggalak; 403 kes (penerima dua dos); 161 (individu tidak divaksinasi); dan 24 kes individu belum lengkap vaksinasi Covid-19.

Sepuluh negeri merekodkan peningkatan jangkitan harian semalam berbanding Isnin, dengan Selangor masih menjadi negeri tertinggi mencatat kes baharu iaitu sebanyak 831 kes berbanding 828 pada Isnin.

Pada masa sama, KKM turut melaporkan dua lagi pesakit meninggal dunia akibat komplikasi Covid-19 di hospital di Johor.

Jumlah itu menjadikan kumulatif kematian meningkat kepada 35,647 kes, termasuk 7,551 pesakit Covid-19 yang meniggal dunia di luar fasiliti kesihatan.

Tiada kluster baharu dilaporkan, namun 18 daripada 7,012 kluster Covid-19 yang dikesan sebelum ini, masih aktif, manakala selebihnya telah ditamatkan.

Dari segi kumpulan umur kematian pula, KKM memaklumkan sepanjang minggu lalu 28 pesakit meninggal dunia, termasuk tujuh kes membabitkan individu berusia 80 tahun dan ke atas.

Kematian lain melibatkan usia 50 hingga 59 tahun (enam kes); 70 hingga 79 tahun (lima kes); 60 hingga 69 tahun (empat kes); masing-masing dua kes bagi usia 40 hingga 49 tahun dan 30 hingga 39 tahun; dan masing-masing satu kes pesakit berusia 18 hingga 29 tahun serta lima hingga 11 tahun.

Pecahan kes berkaitan Covid-19 di setiap negeri sehingga 24 Mei 2022.


RCI perlu diwujudkan siasat kepincangan skandal kapal tak siap

Satu Suruhanjaya Siasatan Diraja (RCI) juga perlu diwujudkan untuk menyiasat skandal kontrak perolehan pembinaan enam kapal tempur pesisir pantai (LCS) Tentera Laut Diraja Malaysia (TLDM).

Tindakan dan siasatan perlu diambil selepas pendedahan Jawatankuasa Kira-Kira Wang Negara (PAC) berhubung banyak isu berbangkit yang didedahkan, antaranya berhubung tindakan Menteri ketika projek itu diluluskan yang menukar reka bentuk walaupun tidak dipersetujui TLDM.

Presiden Yayasan Anti Rasuah Malaysia (YARM), Mohd. Nizam Mohd. Isa berkata skandal terbaharu LCS itu menimbulkan kemarahan rakyat apabila wang sebanyak RM6 bilion sudah dibelanjakan tetapi tiada satu kapal pun yang sudah siap.

“PAC sudah lakukan siasatan dan ada data, jadi kita takut sekiranya ada penyelewengan.

“Dengan kerugian RM6 bilion, ambil masa 10 tahun, tetapi kapal tidak siap, itu satu kerugian kepada rakyat. Itu pasti menjadi kemarahan kepada rakyat,” katanya dipetik laporan Utusan Malaysia.

Nizam berkata wajar sebuah RCI dibentuk bagi mengenalpasti permasalahan dan punca LCS itu gagal disiapkan.

PAC sebelum ini menyenaraikan sembilan rumusan punca yang antaranya ialah kerajaan gagal mengesan masalah kewangan Boustead Naval Shipyard Sdn. Bhd. (BNS) berhubung perolehan LCS semasa melakukan penilaian terhadap syarikat berkenaan.

Laporan PAC juga mendedahkan, kerajaan telah membayar sejumlah RM6.083 bilion untuk projek LCS, namun tiada sebuah kapal LCS yang disiapkan.


Mampukah pengangkutan awam negara bertambah baik?

Baru-baru ini Menteri Pengangkutan, Anthony Loke telah mengumumkan bahawa projek pengangkutan rel seperti Laluan Rel Pantai Timur (ECRL), Transit Aliran Ringan Laluan Shah Alam (LRT3) dan Transit Aliran Massa Laluan Lingkaran (MRT3) akan diteruskan oleh kerajaan.

Adakah penerusan projek ini mampu   meningkatkan tahap penggunaan pengangkutan awam oleh rakyat kepada 40 peratus menjelang 2030 seperti yang ditetapkan dalam Dasar Pengangkutan Negara?

Kita boleh melihat sendiri keadaan trafik jalan raya di ibu negara semakin sesak akibat peningkatan jumlah kenderaan peribadi. Begitu juga keadaannya dengan lebuh raya utama negara ketika hujung minggu, cuti persekolahan dan perayaan.

Justeru dengan adanya sistem pengangkutan yang baik, kesesakan jalan raya mampu diatasi selain kadar kemalangan turut dijangka menurun.

Dari sisi lain pembaziran subsidi bahan api dapat diminimumkan jika pengangkutan awam menjadi pilihan utama rakyat untuk bergerak ke mana-mana destinasi.

Sudah tentu rakyat  berharap supaya rangkaian rel menghubungkan bandar utama di Semenanjung dan Sabah dapat ditambah baik lagi. Selain itu Projek Rel Berkelajuan Tinggi (HSR) menghubungkan Kuala Lumpur dan Singapura perlu dihidupkan semula.

Projek ini membolehkan negeri koridor selatan Semenanjung terutama sekali Melaka yang menjadi tumpuan pelancong dapat dihubungkan menerusi sistem rel yang pantas dan cekap dengan ibu negara.

Projek HSR juga dapat merealisasikan jalur kereta api Pan Asia menghubungkan Singapura dan Kunming, China. Negara jiran kita seperti Indonesia dan Thailand sudah lama memulakan projek HSR masing-masing.

Di Indonesia misalnya, Projek Kereta Cepat Jakarta – Bandung kini sedang menjalani fasa ujian dan sudah ada rancangan oleh Presiden Joko Widodo untuk menyambung jajaran ini sehingga ke Surabaya.

Di Thailand pula, projek HSR Bangkok – Nakhon Ratchasima sejauh 250 kilometer sedang giat dibangunkan dan ada perancangan untuk disambungkan dengan rangkaian kereta api negara China menerusi Laos dalam fasa kedua projek berkenaan.

Bagi Malaysia pula perancangan membina sistem HSR sejak tahun 2010 sudah dibuat justeru sepatutnya kita tidak ketinggalan dalam menerima manfaat sistem kereta api termaju ini.

Rangkaian rel yang meluas dalam negara juga dapat menggalakkan aktiviti pelancongan domestik menaiki kereta api. Contohnya aktiviti pelancongan menaiki kereta api ‘Train to Dabong’ mendapat sambutan luar biasa orang ramai termasuk pelancong dari luar negeri Kelantan.


Guna modal kes Zahid tak laku dalam PRN, rakyat masih sayang UMNO: Mohamad

UMNO tidak tergugat dalam pilihan raya negeri (PRN) Johor walaupun Presidennya, Datuk Seri Ahmad Zahid Hamidi terpalit dengan kes pertuduhan jenayah pecah amanah, rasuah dan pengubahan wang haram.

Terdahulu awal hari ini, Mahkamah Tinggi membuat keputusan memerintahkan Zahid yang juga bekas Timbalan Perdana Menteri membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi.

Bagaimanapun, Timbalan Presidennya, Datuk Seri Mohamad Hassan menyifatkan isu kes rasuah yang akan dijadikan modal pembangkang sudah tidak laku dalam PRN Johor nanti, malah yakin UMNO akan tetap menang besar kerana rakyat sangat sayang kepada parti tersebut.

“Kes yang berhormat melibatkan pendakwaan di mahkamah sudah pun ‘dicairkan’ (diluted) dua tiga tahun yang lalu. Sejauh mana orang mahu menggunakan kes mahkamah sebagai modal pilihan raya. Kerana pendakwaan sedang dilakukan atau pun telah diputuskan.

“Datuk Seri Najib Razak telah pun diputuskan mahkamah. Saya tidak tahu sama ada Ahmad Zahid perlu membela diri atau tidak. Ini (kes) sudah dua tiga tahun. Saya tidak yakin ini jadi faktor utama (kekalahan UMNO pada pilihan raya).

“Kalau dalam korporat terminologi ini adalah fully diluted basis lah,” katanya semasa ditemui di Mahkamah Tinggi.

Mohamad turut hadir bagi memberi sokongan kepada Zahid di mahkamah hari ini.

Di Mahkamah Tinggi hari ini, Hakim Datuk Collin Lawrence Sequerah membuat keputusan itu selepas mendapati pihak pendakwaan berjaya menimbulkan kes prima facie bagi semua tuduhan terhadap Zahid yang juga pengasas yayasan terbabit.

Sequerah dalam penghakimannya berkata, mahkamah membuat keputusan itu selepas membuat penilaian maksimum terhadap bukti yang dikemukakan pendakwaan.

Bagi 12 pertuduhan pecah amanah, Zahid, didakwa menggunakan dana Yayasan Akalbudi untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram di antara 29 Mac 2016 dan 11 April 2018.


Rejim baharu Israel mula buka ruang kekacauan di Baitulmaqdis

Beberapa jam selepas mengambil alih kuasa pentadbiran daripada Benjamin Netanyahu, kerajaan pimpinan Perdana Menteri Naftali Bennett membuat satu keputusan yang disifatkan membuka ruang kepada kekacauan di kalangan rakyat Palestin di Baitulmaqdis.

Ini susulan keputusan kerajaan baharu rejim Zionis Israel membenarkan nasionalis Yahudi berarak di Baitulmaqdis, sekali gus bakal mencetuskan kemarahan penduduk Palestin.

Dengan kibaran bendera rejim Israel, kumpulan sayap kanan Yahudi merancang perarakan pada Selasa di sekitar Baitulmaqdis Timur, khususnya di tembok Bandar Lama tidak jauh dari Masjid Al-Aqsa.

Keputusan itu dilihat bakal membakar semula kemarahan rakyat Palestin yang masih terkesan akibat pertempuran 11 hari antara rejim Zionis dengan pejuang Palestin di Semenanjung Gaza pada Mei lalu.

“Ini adalah provokasi terhadap rakyat Palestin dan tindakan agresif terhadap Baitulmaqdis serta tempat suci umat Islam,” kata Perdana Menteri Palestin Mohammad Shtayyeh merujuk kepada keputusan membenarkan perarakan itu.

Selepas mesyuarat dengan polis rejim Israel, Menteri Dalam Negeri yang baharu dilantik Omer Barlev membenarkan puak sayap kanan Yahudi mengadakan perarakan itu.

Bagaimanapun, tidak pasti sama ada peserta perarakan itu akan dibenar memasuki kawasan umat Islam di Bandar Lama, iaitu laluan yang sebelum ini dilarang oleh polis rejim Israel.

Pergerakan Pejuang Islam Palestin (Hamas) kemudian memberi amaran kemungkinan akan berlaku tindak balas jika perarakan itu dibenarkan, sementara media Israel pula melaporkan pasukan keselamatan rejim sudah mengambil langkah berjaga-jaga.

“Perarakan bendera akan menyebabkan kempen baharu untuk melindungi Baitulmaqdis dan Masjid Al-Aqsa berulang,” kata jurucakap Hamas, Abd al-Latif Qanou.

Kedutaan Amerika Syarikat di Baitulmaqdis pula melarang kakitangan dan keluarga mereka daripada memasuki Bandar Lama pada Selasa susulan perarakan dan kemungkinan demonstrasi balas oleh rakyat Palestin.


Bersatu tanding 5 DUN di Terengganu : PAS

Bersatu akan bertanding lima kerusi Dewan Undangan Negeri (DUN) di Terengganu pada pilihan raya negeri (PRN), bulan depan

Timbalan Pesuruhjaya PAS Terengganu, Datuk Dr Alias Razak berkata perkara itu diputuskan secara bersama dalam Perikatan Nasional (PN).

“Sah dan muktamad Bersatu dapat lima kerusi DUN untuk PRN Terengganu. Perincian siapa calonnya dan di mana kerusi tersebut akan diumumkan malam esok,” katanya pada sidang media di Kuala Terengganu, hari ini.

Pengumuman calon bagi PRN dan Pilihan Raya Kecil Parlimen Kuala Terengganu akan diadakan di Masjid Rusila, Marang, esok.

Dalam pada itu, Alias yang juga penyandang kerusi DUN Bukit Tunggal menyeru agar kesemua calon  tanpa mengira parti tidak melakukan serangan peribadi sebaliknya berkempen secara sihat dan matang bagi mendepani PRN kali ini.


Taburan hujan di Johor jarang berlaku kata MetMalaysia

Kadar taburan hujan yang tinggi melanda Johor sejak beberapa hari lalu sesuatu yang jarang berlaku.

Namun Ketua Pengarah Jabatan Meteorologi (MetMalaysia), Muhammad Helmi Abdullah berkata ia bukan luar biasa kerana menurut rekod ia pernah berlaku beberapa kali sebelum ini.

“MetMalaysia sudah menjangka empat sehingga enam episod hujan lebat akan berlaku sepanjang Monsun Timur Laut (MTL) 2022/2023. Hujan berterusan yang sedang berlaku ketika ini adalah episod hujan lebat keenam,” katanya lapor BH.

Johor menjadi antara negeri yang teruk dilanda banjir kali ini susulan hujan turun berterusan sejak beberapa hari lalu.

Hari ini MetMalaysia turut mengeluarkan amaran hujan sangat lebat berterusan tahap bahaya di Johor dan Pahang sehingga esok.

Antara kawasan yang terlibat ialah Rompin, Pahang serta Segamat, Kluang dan Mersing, Johor.

Hujan berterusan tahap buruk pula dijangka berlaku di Pekan, Pahang serta Tangkak, Muar, Batu Pahat, Pontian, Kulai, Kota Tinggi dan Johor Bahru, Johor.

Hujan berterusan tahap waspada dijangka berlaku di Maran, Kuantan dan Bera, Pahang; Jempol dan Tampin, Negeri Sembilan serta Melaka.

Selain itu, hujan berterusan dijangka berlaku tahap wsapada pada hari ini di Sarawak melibatkan Kuching, Serian, Samarahan, Sri Aman, Betong, Sarikei, Sibu (Sibu dan Kanowit) dan Mukah (Tanjung Manis, Daro dan Matu).


Kawal selia cecair vape

Pada awalnya, e-rokok dibina untuk menyerupai rokok biasa. Namun setelah istilah vapor diperkenalkan, e-rokok dikelanli sebagai vape.

Rokok elektronik terdiri daripada beberapa bahagian utama iaitu bateri, atomizer dan penyedut. Secara ringkas, bateri membekalkan tenaga elektrik kepada atomizer yang akan memanaskan cecair e-liquid menjadi wap. Pengguna akan menyedut wap ini melalui penyedut.

Terdapat pelbagai model yang boleh didapati pada pasaran hari ini dan biasanya terbahagi kepada dua jenis iaitu elektronik dan mekanikal. Model elektronik mengandungi cip elektronik yang dapat mengawal kuasa elektrik yang dibekalkan kepada atomizer.

Manakala model mekanikal pula tidak mengandungi sebarang kawalan namun ianya lebih digemari dan mudah dikendalikan kerana sifatnya yang sukar rosak.

Baru-baru ini, persatuan pengguna vape menggesa kerajaan menyegerakan peraturan untuk mengawal selia secara keseluruhan industri vape di negara ini agar ia tidak dirosakkan oleh kemasukan bahan terlarang seperti dadah.

Presiden Pertubuhan Entiti Vape Malaysia (Move), Samsul Kamal Ariffin berkata, jika perkara itu tidak dibendung dari sekarang, industri vape di negara ini bakal mengalami kerugian besar pada masa hadapan.

Menurut beliau, industri vape ini telah menjana pendapatan lebih AS$2 bilion (RM8.7 bilion) zaman sebelum pandemik Covid-19 melanda negara.

“Sebagai langkah awal, kerajaan perlu menjalani uji kaji ke atas semua bahan dan cecair vape dan hanya bahan yang diluluskan sahaja boleh dijual kepada pengguna.

“Bila perkara ini dapat dilaksanakan sudah tentu semua produk yang ada dipasaran itu semuanya selamat dan tidak dicampur dengan dadah,” katanya.

Beliau berkata demikian apabila diminta mengulas mengenai isu cecair vape mengandungi dadah dan menyebut tindakan tersebut bukan dibuat oleh pengusaha atau pemain industri vape di negara ini.

Tetapi katanya, tindakan itu dipercayai didalangi golongan pengedar dan penagih dadah yang berselindung di sebalik industri vape tempatan.

“Pihak yang mencampurkan dadah dalam cecair vape ini mereka bukan vaper (pengguna vape), tetapi mereka penagih dadah. Kita jangan samakan vaper dengan penagih dadah, ia sangat berbeza.

“Isu ini bukan perkara baharu, sebelum ini pun ada juga kes dimana ada pihak telah mencampurkan cecair vape dengan dadah THC (ganja) di luar negara, namun ia tidak sempat masuk ke Malaysia,” ujarnya.

Terdahulu media melaporkan, dadah jenis MDMA dalam bentuk cecair perasa rokok elektronik atau vape jadi ancaman baharu kepada golongan remaja dan belia di negara ini.

Kegiatan tersebut terbongkar selepas sebuah sindiket menjual dan mengedar dadah berkenaan dalam bentuk perasa rokok eletronik atau ‘vape’ tumpas dengan penahanan lima individu di sekitar Lembah Klang baru-baru ini.

Undang-undang negara di dunia terhadap e-rokok


Sedarlah diri Anwar tiada sokongan majoriti nak jadi PM: Annuar

Ketua Pembangkang Datuk Seri Anwar Ibrahim perlu sedar diri dan mengakui tidak memiliki sokongan majoriti untuk menjadi Perdana Menteri (PM), kata Tan Sri Annuar Musa.

Annuar yang juga Menteri Komunikasi dan Multimedia itu berkata Anwar sebenarnya malu selepas gagal mendapat sokongan untuk menjadi PM dan mengeluarkan cerita dongeng dengan melibatkan Datuk Seri Najib Razak sebagai punca tidak dapat menjadi PM.

“Saya harap Anwar hentikan cerita palsu ini. Usah cuba meletakkan kegagalan jadi perdana menteri kononnya kerana Najib.

“Itu percubaan memfitnah Najib,” kata Ahli Parlimen Ketereh itu dalam hantaran Facebooknya.

Annuar juga menjelaskan pencalonan Datuk Seri Ismail Sabri Yaakob sebagai PM adalah permuafakatan Ahli Parlimen Barisan Nasional, Gabungan Parti Sarawak dan Perikatan Nasional serta beberapa Ahli Parlimen bebas.

“Cerita kononnya Najib mencadangkan calon lain juga fitnah. Najib tidak banyak terlibat ketika itu. Ismail dikemukakan sebagai calon PM oleh permuafakatan Ahli-ahli Parlimen BN, GPS, PN dan beberapa Ahli Parlimen bebas. Kami ada merujuk dan berbincang dengan DSN (Najib).

“Kaedah ‘putar alam’ ini eloklah diberhentikan, dan terimalah hakikat Anwar belum pernah mendapat cukup sokongan Ahli Parlimen, walau ada pihak yang cuba-cuba untuk menyokong Anwar,” katanya lagi.

Pada 30 Jun, Anwar mendakwa Najib ada memberi surat akuan sumpah (SD) untuk menyokong beliau menjadi PM namun dengan syarat kes mahkamah mensabitkan bekas PM itu “tidak diteruskan”.

Presiden PKR berkata bagaimanapun enggan menuruti kehendak Najib dan membayangkan ia sebagai punca dia gagal mendapat sokongan mencukupi untuk diperkenan menjadi PM menggantikan Tun Dr Mahathir Mohamad.

Susulan keputusan tegas beliau, Anwar mendakwa Najib mengusulkan calon lain pada saat akhir dan menafikannya untuk menjadi PM menggantikan Tan Sri Muhyiddin Yassin.


Pertikai sokongan Zahid kepada Anwar, DAP bukan fitnah: Tun Faisal

Tun Faisal Ismail Aziz tampil membela diri dengan mendakwa tindakan mempertikai sokongan dibuat oleh Presiden UMNO, Datuk Seri Ahmad Zahid Hamidi kepada Ketua Pembangkang Datuk Seri Anwar Ibrahim dan DAP bukan fitnah.

Timbalan Ketua UMNO Bahagian Putrajaya yang digantung keahlian enam tahun itu berkata kecaman terbuka terhadap Zahid yang dijadikan asas hukuman terhadap dirinya adalah suatu keputusan yang tidak adil.

“Saya ingin menegaskan sekali lagi tidak ada sebarang unsur kritikan, fitnah, celaan dan kecaman yang saya lakukan terhadap Presiden secara terbuka.

“Ia adalah pandangan umum berdasarkan pendedahan yang dibuat oleh Tan Sri Annuar Musa yang berkisar kepada surat sokongan terhadap Datuk Seri Anwar dan Jajaran Politik Baru melibatkan PKR dan DAP, serta rumusan terhadap kredibiliti Presiden berdasarkan peristiwa-peristiwa yang berlaku, iaitu penolakan demi penolakan terhadap kerjasama dengan Anwar dan DAP oleh Majlis Kerja Tertinggi,” kata beliau semasa sidang media selepas menyerahkan surat rayuan kepada Majlis Kerja Tertinggi (MKT) hari ini.

Beliau berkata pendedahan sokongan Zahid itu adalah isu yang penting bagi UMNO tangani kerana ia memberikan implikasi tidak baik kepada parti dan penyatuan ummah.

“Isu sokongan terhadap Anwar, Jajaran Politik Baru melibatkan kerjasama dengan Anwar, PKR dan DAP, dan isu kredibiliti Presiden adalah isu yang amat penting untuk ditangani segera.
“Pandangan-pandangan yang saya berikan mengenai Presiden adalah benar dan diberikan demi kebaikan diri Presiden, UMNO dan Agenda Penyatuan Ummah.

“Tindakan segera daripada Presiden penting agar UMNO mempunyai hala tuju yang jelas dan perpecahan dalaman UMNO dapat diredakan. Tindakan daripada Presiden ini juga penting bagi memastikan UMNO memperolehi kemenangan yang lebih besar dalam PRU15 (Pilihan Raya Umum Ke-15),” ujarnya lagi.

Berhubung rayuan yang dibuatnya, Tun Faisal menjelaskan Lembaga Disiplin UMNO sebenarnya terkhilaf dalam menjatuhkan hukuman terhadap dirinya dan tidak berlaku adil, malah lembaga tersebut juga dilihat lemah kerana ia tidak diketuai oleh seorang yang mempunyai latar belakang undang-undang.

“Saya juga menyatakan bahawa Lembaga Disiplin UMNO pada hari ini juga bukanlah suatu organisasi yang teratur dan terdapat ruang untuk mereka terkhilaf dan berlaku tidak adil.

“Saya difahamkan bahawa sedikit sebanyak kelemahan Lembaga Disiplin UMNO hari ini adalah kerana ia tidak diketuai oleh seorang yang mempunyai latarbelakang undang-undang,” katanya lagi.


Orang ramai boleh ambil vaksin di fasiliti swasta hari ini

Individu sekitar Lembah Klang yang belum menerima janji temu vaksinasi Covid-19 atau yang belum sempat menerima dos kedua mereka kini boleh mendapatkan imunisasi berkenaan secara percuma di fasiliti kesihatan swasta selain klinik kesihatan kerajaan.

Kementerian Kesihatan (KKM) dalam kenyataan memaklumkan ia menerusi program tempahan vaksin untuk golongan dewasa bermula hari ini menerusi 98 fasiliti kesihatan swasta terpilih yang berdaftar di bawah ProtectHealth Corporation Sdn Bhd (ProtectHealth).

“Individu di Lembah Klang yang ingin mendapatkan janji temu vaksinasi mereka perlu menghubungi dan membuat tempahan dengan mana-mana 98 fasiliti swasta ini,” menurut kenyataan itu.

Kumpulan sasaran adalah golongan dewasa yang baru mendaftar dan belum mendapat janji temu, golongan dewasa yang terlepas janji temu dos pertama atau dos kedua dan golongan lain yang akan diumumkan KKM kelak.

Menurut kenyataan itu program dibangunkan ProtechHealth berkenaan adalah bagi menambah baik akses pemberian vaksin di Selangor dan Kuala Lumpur serta mengelakkan pembaziran dan ketidakpastian permintaan vaksin.

ProtectHealth ditubuhkan pada 19 Disember 2016 sebagai anak syarikat milik penuh ProtectHealth Malaysia (PHM) yang ditubuhkan di bawah KKM.

ProtectHealth juga merupakan pengurus skim untuk PeKa B40, Electronic Service Provider (ESP) untuk Skim Perlindungan Insurans Kesihatan Pekerja Asing dan pelaksana penglibatan pengamal perubatan swasta dan pertubuhan bukan kerajaan (NGO) kesihatan dalam Program Imunisasi Covid-19 Kebangsaan.


Covid-19: Shanghai tutup sekolah

Shanghai secara diam-diam menutup sekolah dan beberapa tempat lain ketika para pegawai cuba mengekang wabak Covid-19 yang melanda hab kewangan itu hanya beberapa hari sebelum salah satu acara politik terpenting berlangsung di China.

Beberapa sekolah di seluruh bandar telah menangguhkan kelas secara bersemuka kerana kebimbangan terhadap jangkitan semakin meningkat, menurut ibu bapa dan siaran media sosial seperti dilapor Bloomberg.

Sekurang-kurangnya lima daerah telah menutup tempat hiburan, termasuk pawagam, bar dan gim, dalam usaha untuk menghentikan penularan, menurut kenyataan yang dikeluarkan oleh pejabat pencegahan Covid-19.

Pihak berkuasa berkata pada Ahad tidak ada penutupan sekolah di seluruh bandar selepas spekulasi timbul melalui media sosial bahawa langkah itu akan dilaksanakan.

Tetapi penggantungan pembelajaran yang menjalar, serta peningkatan dalam sekatan lain seperti penutupan kawasan kejiranan dan kediaman individu, telah menyebabkan 25 juta penduduk Shanghai tertekan.

Selain sekolah, tempat seperti gim dan bar telah ditutup di daerah Shanghai Changning, Putuo, Jiading, Yangpu dan Qingpu.

Shanghai Disney Resort berkata Sabtu lalu bahawa beberapa kemudahan telah ditutup dan persembahan dibatalkan untuk mengikuti keperluan kawalan Covid-19.

Pengguna media sosial mengeluh dengan kitaran penutupan dan pembukaan semula yang tidak pernah berakhir yang merupakan ciri dasar sifar Covid China.

Yang lain membuat spekulasi sama ada mereka mungkin menghadapi sekatan lagi hanya beberapa bulan selepas pengalaman pahit selama dua bulan yang menyaksikan ramai di Shanghai bergelut untuk mengakses makanan dan rawatan perubatan.

Pengetatan itu berlaku ketika Shanghai melaporkan 38 jangkitan baharu, yang kesemuanya ditemui dalam sistem kuarantinnya.

Walaupun kecil mengikut piawaian antarabangsa, cetusan itu berlaku hanya beberapa hari sebelum Kongres Parti Komunis China sekali dalam lima tahun, apabila Presiden Xi Jinping dijangka memperoleh penggal ketiganya sebagai presiden.

Xi telah menjadikan sifar Covid sebagai asas kepimpinannya, walaupun kos sosial dan ekonominya semakin meningkat, manakala jentera propaganda China meningkatkan pertahanannya terhadap dasar itu minggu ini, sebagai tanda bahawa tidak akan ada peralihan ke arah hidup dengan virus itu.


Pempengaruh difitnah penyokong PH berhubung isu IC buat laporan polis

Seorang pempengaruh, Dd Chronicles atau Dediy Sulaeman Ra’e, 43 mendakwa dirinya menjadi mangsa fitnah penyokong Pakatan Harapan (PH) yang menularkan maklumat peribadinya tanpa kebenaran.

Penyokong PH sebelum ini menularkan kad pengenalan (IC) Dd Chronicles dalam media sosial tanpa kebenarannya dengan mendakwa beliau seorang pemegang IC merah.

Jelasnya, tindakan beberapa pihak yang mendakwa beliau merupakan pendatang asing sebagai satu tindakan yang tidak bertanggungjawab.

“Saya dilahirkan dan dibesarkan di negara tercinta ini, saya juga mendapat pendidikan di sini, jadi mana datangnya dakwaan yang mengatakan saya orang luar.

“Biarpun ibu bapa saya memegang kad pengenalan merah, tapi Allah takdirkan saya lahir di sini, jadi saya rasa dakwaan yang mengatakan saya pendatang asing adalah sesuatu yang tidak dapat diterima akal waras,” katanya selepas membuat laporan di Balai Polis Kampung Baru Sungai Buloh.

Katanya, tindakannya berkempen juga seharusnya tidak dijadikan isu kerana ia merupakan satu kebebasan untuk berpolitik di negara ini.

“Malaysia merupakan negara demokrasi, jadi saya merasakan tidak menjadi salah untuk saya menyokong atau memilih wadah politik tertentu.

“Saya berhak menyuarakan pandangan dan pendapat saya demi masa depan anak cucu saya kelak,” katanya.

Menurutnya, awalnya dirinya tidak terkesan dengan dakwaan berkaitan kad pengenalan dan identitinya itu yang disebarkan di media sosial.

“Saya terus terang saya tidak terkesan apa-apa, sebab saya tahu, segala tohmahan tersebut tidak benar.

“Namun apabila perkara ini mengganggu emosi isteri dan anak saya, saya sifatkan ia merupakan satu tindakan melampau dan sewajarnya segera dihentikan,” katanya.

Sementara itu, peguamnya, Asiah Abd Jalil berkata, tuduhan yang dilemparkan terhadap Dediy disifatkan sebagai sesuatu yang mengancam keselamatan.

“Walapun anak guam saya telah tunjukkan kad pengenalannya namun dituduh pula ia palsu, segala tuduhan tersebut lama kelamaan makin menjadi dan mengancam keselamatan beliau.

“Sehingga ada yang menyeru agar pihak Kementerian Dalam Negeri (KDN) ambil tindakan, minta Jabatan Imigresen Malaysia menyerbu, jadi atas faktor ini menyebabkan beliau tampil membuat laporan polis,” katanya.

Ujar Asiah, laporan juga dibuat berkaitan satu polisi insurans yang tertera nama Dediy telah disebarkan di media sosial.

“Beliau secara peribadi tidak pernah membuat apa-apa permohonan untuk menyertai skim insurans tersebut.

“Selain itu, beliau juga tidak pernah menandatangani apa-apa surat permohonan, surat persetujuan atau sebarang kontrak insurans dengan skim tersebut,” katanya.


Dua beradik maut makan sisa dari tong sampah di Langkawi

Dua beradik warga Myanmar maut selepas dipercayai memakan sisa makanan dari tong sampah di Kampung Baru Sungai Tepa dekat Bukit Malut, Langkawi petang ini.

Ketua Polis Daerah Langkawi Asisten Komisioner Shariman Ashari berkata polis menerima laporan berhubung kematian dua kanak-kanak lelaki dikenali sebagai Nizambudin Jamaludin, 4, dan Ngei, 2, kira-kira 6.15 petang.

“Siasatan awal mendapati, pada 5.30 petang bapa mangsa yang berumur 36 tahun ternampak dua anaknya berada di kawasan tong sampah dalam keadaan terhuyung-hayang sebelum mengangkat kedua-dua mangsa ke rumah jiran berdekatan.

“Bapa mangsa mendapati mulut kedua-dua anaknya berbuih dan selang beberapa minit kemudian anaknya sudah tidak bernafas,” katanya dalam kenyataan seperti dilapor Bernama.

Shariman berkata ketika kejadian bapa mangsa keluar bekerja dengan mengambil upah membaiki kelengkapan bot dan melakukan kerja kampung.

“Mereka tidak mempunyai rumah dan hanya menumpang di rumah jiran di kampung tersebut,” katanya.

Mayat kedua-dua beradik itu dihantar ke Hospital Sultanah Maliha, Langkawi untuk proses bedah siasat dan kes diklasifikasikan sebagai mati mengejut, katanya.


UMNO sedang dihanyutkan

Presiden PAS Tan Sri Abdul Hadi Awang.

Sekiranya dibaca tentang sejarah penubuhan UMNO dan perlembagaannya, secara terang-terangan mereka merupakan sebuah parti yang mewakili orang Melayu Islam dan bumiputera bukan Islam (orang asal Malaysia), kategori yang termasuk suku kaum dari Malaysia Timur. Kesemua mereka boleh menyertai parti itu.

Demikianlah semangat UMNO dalam memperjuangkan kelangsungan masa depan bumiputera dan Islam dalam satu konsep bahawa kaum bumiputera, khususnya Melayu Islam, ialah penduduk asal Malaysia. Keistimewaan diberikan selepas semua pihak bersetuju kepada syarat penjajah yang memberikan kerakyatan serta hak sebagai rakyat kepada bukan penduduk asal sewaktu kemerdekaan.

Begitu juga, hasil pengiktirafan orang Melayu serta anak negeri Sabah dan Sarawak dalam Perkara 153 Perlembagaan Persekutuan. Perkara ini diadakan bagi membetulkan kezaliman penjajah yang meletakkan penyusunan masyarakat majmuk yang telah diatur mengikut agenda politik mereka.

UMNO yang menjadi laksana tulang belakang kerajaan bersama parti-parti gabungannya sejak negara mencapai kemerdekaan yang sudah mencecah lebih daripada 60 tahun, sudah pasti dihinggapi penyakit tua.

Mereka menghadapi cabaran yang sangat getir, khususnya apabila mereka tewas sejak Pilihan Raya Umum ke-14 (PRU-14) dan kini lebih parah keadaannya dalam Pilihan Raya Umum ke-15 (PRU-15).

Oleh itu, sepatutnya muhasabah dilakukan berserta islah bagi melangsungkan perjuangannya. Khususnya ujian harta, pangkat, takhta dan lain-lain yang menjadi ujian besar apabila terlalu lama berkuasa. Firman Allah SWT:

﴿وَقَلِيلٞ مِّنۡ عِبَادِيَ ٱلشَّكُورُ١٣﴾

“Dan sedikit sekali daripada kalangan hamba-hamba-Ku yang berterima kasih (bersyukur).” (Surah Saba’: 13)

Sejak berlaku krisis kepimpinan hingga menyebabkan tampuk kepimpinan jatuh ke tangan pihak yang lebih bersifat oportunis yang dibejati dengan politik wang tanpa ideologi, sehinggakan kini ada pula yang melepaskan ideologi perjuangannya. Keadaan tersebut laksana orang lemas tidak tahu berenang dan meraba-raba apa sahaja bagi menyelamatkan diri, termasuk memeluk batu yang lebih menenggelamkannya.

Perkara sedemikian ternyata berlaku apabila ada kelompok yang melompat ke arah Pakatan Harapan (PH) yang menjadi gabungan antara parti DAP yang berideologi cauvinis ekstrem, sosialisme bertopengkan demokratik sekular, terbuka anti-Islam, serta PKR yang pragmatik sekular dan PAN sebagai alat tambahannya.

Walaupun mereka berjaya menubuhkan kerajaan pusat hasil jumlah kerusi yang tidak mencukupi, tetapi mereka bergayut dengan parti-parti kecil yang rapuh tanpa ideologi yang konsisten.

Undi yang dihasilkan pula datang daripada majoriti bukan Islam, bersama slogan menipu rakyat yang kuat bunyinya, kononnya mahu menghapuskan rasuah, menentang perompak dan lanun yang terlibat dalam penyalahgunaan harta negara dan lain-lain. Rupa-rupanya semua itu laksana tin kosong yang kuat bersuara tanpa isi yang sebenar, apabila semua pihak yang diserang itu menjadi rakan akrab mereka bagi menubuhkan kerajaan di luar tabii.

Mampukah UMNO yang diheret oleh segelintir pemimpin bermasalah itu melakukan normalisasi terhadap PH, iaitu suatu konsep yang diperkenalkan oleh Barat kepada negara Arab terhadap Israel yang nyata kebuntuannya. Situasi itu laksana mahu menukar matahari agar terbit pada waktu malam yang gelap bukan sebagaimana secara normalnya.

Namun, dalam UMNO masih terdapat ramai kepimpinan di semua peringkat sehingga akar umbi yang masih setia kepada perlembagaannya yang mempertahankan Islam, Melayu dan bumiputera.

Mereka tidak redha kepada kapten yang membawa bahteranya tanpa kompas yang betul, sehingga boleh melanggar batu karang yang dapat dilihat dengan nyata, atau dilingkup oleh ombak besar gelora politik yang sedang menggila untuk berkuasa dengan teori matlamat menghalalkan segala cara dengan meneruskan amalan politik luar tabii itu.

PAS bukanlah berlagak mengajar itik yang pandai berenang, tetapi bertanggungjawab bagi menyelamatkan itik yang dihalau oleh tuannya yang hanya ingin menyembelihnya tanpa membiakkannya.

PAS sejak awal lagi mengajak UMNO untuk bergabung dalam Muafakat Nasional (MN) yang sahih bersama parti-parti Melayu Islam dan bumiputera yang terbesar, UMNO, PAS dan Bersatu, kemudian disertakan bersama dalam Perikatan Nasional (PN) yang bergabung dengan semua pihak yang tidak ekstrem.

Akan tetapi, kepimpinan yang terpacak itu menolak dengan rakus kerana ramalan nujumnya yang salah bahawa UMNO boleh menang besar, sehingga sekurang-kurangnya mereka mampu memperoleh majoriti kecil tanpa kerjasama dengan parti lain.

PAS telah mengenali semua parti yang dipeluk oleh pemimpin UMNO yang dipilih menjadi kawannya sekarang, semata-mata merasa ingin menyelamatkan diri berada dalam kerajaannya yang sangat rapuh laksana ranting kering.

Kami mengenali ideologi songsang dan sesat yang dianut oleh parti-parti itu yang tidak berubah matlamat dan tujuannya, walaupun mereka mengambil pendekatan menukar pemimpin, atau berdiam diri tidak bersuara seperti dahulu, atau menukar nada suaranya termasuk memohon maaf.

Walau bagaimanapun, ideologinya yang sosialis, sekular, pragmatik, temanya ‘Malaysian Malaysia’ tetap tidak boleh dibendung oleh parti-parti sekular pragmatik, sekalipun disertakan bersama para ilmuwan pengampu yang tiada konsep amar ma‘ruf dan nahi munkar.

PAS dan parti-parti komponen dalam PN tidak akan ‘membunuh’ UMNO sepertimana yang diiklankan oleh segelintir pemimpin yang hanya melompat ke pokok yang dilihat akan buahnya sahaja, laksana kera yang kelaparan.

Sejarah secara berulang kali, telah membuktikan PAS bersama UMNO ketika bermulanya perjuangan kemerdekaan lagi, khususnya bagi menyelamatkan keadaan ketika berlakunya darurat Komunis apabila PAS menyokong Akta Keselamatan Dalam Negeri (ISA) dan sewaktu berlakunya peristiwa 13 Mei 1969. PAS juga laksana rumah tumpangan kepada pemimpin UMNO yang disingkirkan apabila berlaku krisis dalaman antara mereka.

Sebaliknya, dalil tidak mustahil DAP ‘menelan’ UMNO sepertimana sejarah berlaku di Singapura, apabila UMNO ketika itu ditelan oleh PAP yang kemudiannya telah melahirkan DAP.

Sejarah juga membuktikan PAS banyak membantu UMNO dan dakwaan akan ‘membunuh’ UMNO jika kerjasama antara dua parti itu dilakukan adalah tidak benar serta mengarut. Sesiapa yang kata bahawa PAS nak bunuh UMNO, tanya dulu siapakah yang bunuh UMNO di Singapura dahulu? Jawapannya ialah PAP (People Action Party), bukan PAS.

Dahulu sekitar tahun 1950-an, UMNO memenangi pilihan raya di Singapura, kemudian Lee Kuan Yew menubuhkan parti PAP dengan mengambil orang Melayu yang diletakkan di hadapan seperti sekarang mereka meletakkan orang Melayu di hadapan.

Dulu pernah Yusof Ishak diletakkan di hadapan, dan diletakkan menteri-menteri Melayu di hadapan, namun selepas itu UMNO ditelan habis di Singapura oleh PAP.

Seterusnya, PAP memasuki ke Semenanjung Malaysia, apabila cawangan parti itu ditukarkan kepada DAP yang berasaskan perjuangan PAP. Perkara tersebut berlaku apabila diambil keputusan untuk mengeluarkan Singapura daripada Malaysia.

Justeru, UMNO harus sedar bahawa percaturan yang dibuat mereka dengan memilih untuk bekerjasama dengan DAP dan rakan-rakannya akan merugikan orang Melayu dan Islam.

Meskipun PAS pernah bekerjasama dengan DAP dan rakan-rakannya sebelum ini, tetapi akhirnya PAS menolak untuk bekerjasama kerana parti itu yang nyata menentang perjuangan Islam yang dibawa oleh PAS.

Antara penentangan yang dilakukan oleh DAP termasuklah menghalang dan mengkritik usaha PAS untuk mengharamkan arak kepada orang Islam sahaja di negara ini, sekalipun ia diizinkan kepada orang bukan Islam. Selain itu, DAP juga menentang keras pelaksanaan syariat di negeri-negeri yang dikuasai oleh PAS, walaupun ia hanya ingin dilaksanakan bagi penganut Islam sahaja.

Ada orang kata mengapa dahulu PAS berkawan dengan DAP, maka jawabnya, dahulu kita berkawan dengan DAP berkonsepkan tahaluf siyasi yang membolehkan kita menentang kezaliman dan penyelewengan atas titik persamaan. Akan tetapi, DAP tidak menghormati konsep adanya perbezaan apabila mereka menentang Islam, malah menentang dasar-dasar dan perjuangan PAS. Bahkan, secara terbuka mereka membela orang Islam yang murtad.

Islam mengharamkan umatnya daripada berwala’ (bersetia) sehingga sanggup menjual aqidah dan maruah umat terhadap mereka yang bermusuh dan menjadi ancaman kepada agama dan umat.

Rasulullah SAW menjadi teladan dalam mematuhi firman Allah SWT:

﴿لَّا يَتَّخِذِ ٱلۡمُؤۡمِنُونَ ٱلۡكَٰفِرِينَ أَوۡلِيَآءَ مِن دُونِ ٱلۡمُؤۡمِنِينَۖ وَمَن يَفۡعَلۡ ذَٰلِكَ فَلَيۡسَ مِنَ ٱللَّهِ فِي شَيۡءٍ إِلَّآ أَن تَتَّقُواْ مِنۡهُمۡ تُقَىٰةٗۗ وَيُحَذِّرُكُمُ ٱللَّهُ نَفۡسَهُۥۗ وَإِلَى ٱللَّهِ ٱلۡمَصِيرُ٢٨﴾

“Janganlah orang-orang beriman mengambil orang-orang kafir menjadi wali dengan meninggalkan orang-orang beriman. Sesiapa yang berbuat demikian, nescaya terlepaslah dia (tidak akan memperoleh apa pun) daripada pertolongan Allah, kecuali kerana (siasah) memelihara diri (sementara waktu) daripada sesuatu yang ditakuti daripada mereka. Dan Allah memperingatkan kamu terhadap diri (seksa)-Nya. Dan hanya kepada Allah kembali.” (Surah Ali ‘Imran: 28)

PAS sekali-kali tidak mati, walaupun telah mengalami kekalahan berpuluh-puluh kali di semua peringkat, namun tetap bertahan bersama aqidah perjuangannya. Adapun UMNO hanya kalah sekali sahaja.

Marilah kita bersama pertahankan aqidah perjuangan dan umat, janganlah hanyut dan dihanyutkan. Kita hanya berbeza pendekatan sahaja, namun matlamat untuk menegakkan Islam dan mempertahankan bangsa bersama Islam adalah titik persamaan antara kita semua.

Tegakkan Islam dan Melayu bersamanya, maka pasti semua bangsa dan kaum akan selamat. Tanpa aqidah Islam dan Melayu, pasti semuanya tidak akan selamat.

Tan Sri Abdul Hadi Awang
Presiden PAS
Timbalan Pengerusi Perikatan Nasional

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Akar umbi PAS mahu teruskan muafakat politik, tumbangkan PH

Beberapa perwakilan PAS mahukan supaya prinsip penyatuan ummah menerusi permuafakatan politik terus diperkasakan untuk merampas kerusi dikuasai Pakatan Harapan (PH) pada Pilihan Raya Umum ke-15 (PRU-15).

Perwakilan dari Selangor yang juga Timbalan Pesuruhjaya PAS Selangor Noor Najhan Mohamad Salleh berkata kerjasama melalui Muafakat Nasional (MN) misalnya, berjaya memberi kelebihan pada Pilihan Raya Kecil (PRK) Semenyih sebelum ini apabila Barisan Nasional (BN) berjaya merampas kerusi itu dari PH, menurut Bernama.

Beliau berkata ia menunjukkan kerjasama antara UMNO dan PAS yang diperkukuh mempengaruhi corak dan keputusan pengundian dalam PRK itu.

“PAS Selangor yakin dan percaya, PAS akan merunding satu formula terbaik melalui konsep penyatuan ummah yang mampu merebahkan PH jika parti Melayu Islam bersatu, supaya kita boleh wujudkan perlawanan satu lawan satu,” katanya membahaskan ucapan dasar presiden di Muktamar Tahunan PAS ke-68 di sini hari ini.

Noor Najhan berkata formula yang sama boleh digunakan untuk menjatuhkan kerajaan PH di Selangor pada PRU15.

Beliau berkata PAS perlu memainkan peranan untuk terus bangkit menjadi pendamai dan pencetus menyedarkan penyatuan ummah bersama parti politik dan pertubuhan bukan kerajaan (NGO) supaya kekuatan politik Melayu-Islam diperteguhkan.

Senada dengan Noor Najhan, perwakilan dari Pulau Pinang Omar Hassan berkata PAS perlu meneruskan serta memantapkan perhubungan antara PAS, Umno dan Bersatu untuk menentukan semasa PRU15 nanti kesemua parti itu hanya bertembung satu lawan satu.

“…dan musuh utama kita adalah DAP dan sekutunya. Namun untuk mencapai kemajuan kejayaan itu bukan suatu perkara mudah, justeru kita hendaklah melipatgandakan usaha dan memperbanyakan program bagi menentukan kemenangan berada di pihak kita,” katanya.

Semalam, Dewan Ulama PAS Pusat meluluskan usul berkaitan agenda penyatuan ummah melalui kerjasama dengan UMNO serta Bersatu, dan menolak kerjasama dengan PH pada PRU15.


Pelajar tembak mati tiga rakan sekolah, lapan lagi cedera

Seorang pelajar berusia 15 tahun menembak mati tiga rakan sekolahnya dan mencederakan lapan yang lain, menggunakan pistol separa automatik di sebuah sekolah tinggi di Michigan, Amerika Syarikat (AS), pada Rabu.

Salah seorang yang cedera ialah guru manakala selebihnya pelajar Sekolah Tinggi Oxford, kira-kira 65 kilometer dari Detroit, kata pejabat Sherif Daerah Oakland.

Motif penembak tidak diketahui, kata pegawai sambil menjelaskan suspek ditangkap lima minit setelah sherif tiba di tempat kejadian.

Mereka yang terbunuh ialah seorang remaja lelaki berusia 16 tahun, dan dua gadis masing-masing berusia 17 dan 14 tahun, kata Sherif Michael McCabe kepada pemberita di tempat kejadian.

Dua daripada yang cedera menjalani pembedahan dan enam lagi dalam keadaan stabil, kata McCabe.

Suspek, pelajar tahun kedua di sekolah itu, dipercayai bertindak bersendirian dan ditahan tanpa tentangan setelah melepaskan 15 hingga 20 das tembakan, katanya.

Katanya, suspek tidak mendedahkan apa-apa kepada polis dan menuntut haknya kepada peguam apabila dinasihatkan supaya tidak bercakap oleh ibu bapanya.

Kejadian itu adalah yang terbaru dalam siri kejadian tembakan di sekolah AS, berkemungkinan akan mencetuskan perdebatan berhubung kawalan senjata api dan penjagaan kesihatan mental. – Agensi


PAS teruskan agenda perjuangan bersama Perikatan Nasional: Hadi

PAS akan terus kekal di dalam Perikatan Nasional (PN) bagi meneruskan agenda perjuangan integriti, prihatin dan berkebajikan walaupun gabungan itu hanya menang tiga kerusi pada Pilihan Raya Negeri (PRN) Johor, semalam (12 Mac 2022).

Presiden PAS yang juga Timbalan Pengerusi PN Tan Sri Abdul Hadi Awang berkata parti itu menerima keputusan PRN Johor dengan hati yang lapang.

“(PAS dan PN) akan terus menyantuni rakyat berdasarkan peningkatan sokongan yang ketara di kebanyakan kerusi yang ditandingi,” katanya dalam kenyataan hari ini.

Pada PRN Johor semalam, PN yang turun sebagai underdog menang tiga kerusi Dewan Undangan Negeri (DUN) Bukit Kepong, Endau dan Maharani.

Calon PAS yang mewakili PN, Abdul Aziz Talib menang di DUN Maharani dengan majoriti undi 1,037 mengalahkan lima calon lain, termasuk daripada Barisan Nasional (BN), Pakatan Harapan, Pejuang, Parti Bangsa Malaysia, dan calon Bebas.

Mengulas lanjut Abdul Hadi juga merakamkan penghargaan kepada rakyat Johor yang telah mengundi calon-calon PN, khususnya yang dikemukakan oleh PAS.

“Di kesempatan ini, PAS mengucapkan terima kasih kepada para petugas Suruhanjaya Pilihan Raya Malaysia (SPR), Polis Diraja Malaysia (PDRM) dan Kementerian Kesihatan Malaysia (KKM), juga jentera parti yang bertugas dalam memastikan proses pilihan raya berjalan dengan lancar dan selamat.

“Sokongan yang diberikan adalah amat bermakna bagi meneruskan agenda prihatin, berintegriti dan berkebajikan, demi kemaslahatan negeri dan negara,” katanya.


Kemerosotan lobi pro-Israel

Menurut pemerhati Timur Tengah, pengaruh lobi pro-Israel di Barat telah merosot selama tempoh beberapa tahun lalu – di sebalik peningkatan kesedaran dan anjakan sentimen terhadap perjuangan Palestin.

Sumber foto Twitter MuhammadSmiry

Secara amnya, kemerosotan tersebut disebabkan pelanggaran dan pencabulan hak asasi manusia yang semakin memburuk dan salah laku Pasukan Pertahanan Israel (IDF) yang bertahun-tahun selama ini kian terbuka dalam penindasannya terhadap rakyat Palestin.

Diplomasi awam (Jalur Kedua) atau pesona (“charm”) – di mana warganegara Israel dan masyarakat sivil berusaha menampilkan imej positif dan mesra negara mereka melalui pertukaran budaya, sosial, ekonomi dan politik – terutama seperti yang dilaksanakan di bawah Benjamin Netanyahu gagal meyakinkan kerana media sosial merupakan penawar kuat terhadap propaganda pada peringkat akar umbi.

Media sosial kerap kali membawa imej yang lebih grafik dan ngeri yang kecenderungan memberi kesan mengejutkan kepada penonton awam dan pada masa yang sama menimbulkan rasa simpati yang kuat kepada rakyat Palestin yang tertindas.

Video YouTube yang, misalnya, merakamkan perlakuan kejam terhadap wanita dan kanak-kanak Palestin oleh IDF – yang bukannya jarang berlaku atau terpencil tetapi sistematik dan berterusan – secara nalurinya akan menimbulkan perasaan kemarahan dan simpati.

Selain media sosial, politik juga memainkan peranan penting dalam alihan sentimen dan kemerosotan lobi pro-Israel.

Di UK, pemilihan Jeremy Corbyn sebagai Pemimpin Parti Buruh pada tahun 2015 menandakan normalisasi atau pengarusutamaan politik pinggiran.

Sebelum ini, Corbyn ialah orang “terkecuali” dan berada di luar parti termasuk Parti Buruh Parlimen (PLP) yang merangkumi Parti Koperasi berhaluan kiri-tengah. Beliau terkenal sebagai seorang “maverick” yang selalu menentang dasar dan pendirian rasmi parti dengan melanggar “cambuk tiga baris” berkenaan isu-isu utama seperti keanggotaan Kesatuan Eropah (EU) (walaupun sebagai Pemimpin, beliau berkempen untuk kekal dalam EU) dan Nato (Pertubuhan Perjanjian Atlantik Utara), perlucutan senjata nuklear, dan tidak kurang pentingnya Israel-Palestin.

Kewujudan organisasi Labour Friends of Israel (LFI) bermaksud tiada banyak perbezaan dalam isu Palestin di antara “kiri” dan “kanan” dalam spektrum politik British sebelum itu.

Secara lazimnya, perbezaan ketara di antara kedua-dua pihak berputar pada falsafah/ideologi politik – dan bukannya dasar atau polisi.

Sebagai contoh, kedua-dua kerajaan Buruh & Konservatif merupakan Keynesian dalam dasar ekonomi makro dan mengejar strategi pekerjaan (berkapasiti) penuh hingga tahun 1970-an. Walaupun kedua-dua pihak terpengaruh dengan revolusi Monetaris (di mana Callaghan dari Parti Buruh diyakinkan bahawa UK perlu meminjam daripada Tabung Kewangan Antarabangsa/IMF dan pengganti Thatcher dari Parti Konservatif melaksanakan penswastaan, deregulasi dan liberalisasi dengan penuh keghairahan), kedua-dua parti bertukar pandangan mengenai persoalan apa yang dikenali sekarang sebagai EU.

Parti Konservatif yang dahulunya pro-Komuniti Ekonomi Eropah (EEC) kini menjadi lambang utama Brexit, sedangkan Parti Buruh yang berlatar-belakangkan anti-EEC sekarang masih mengalami kesukaran untuk menerima dengan hati terbuka keputusan Referendum Brexit pada 2016.

Mengenai isu Israel dan Palestin pula, kedua-dua parti Buruh dan Konservatif secara amnya cenderung bersimpati kepada yang pertama. Ahli Parlimen seperti Corbyn – yang merupakan ahli terkemuka dalam Kempen Solidariti Palestin – sememangnya membangkitkan isu Penjajahan di Parlimen tetapi tanpa semestinya mencerminkan pendirian rasmi parti dan PLP.

Tony Blair sendiri, di bawah tekanan AS, berat sebelah terhadap perspektif pihak Israel pada satu ketika berkaitan dengan sekatan Gaza di bawah pemerintahan Hamas.

Pemilihan Corbyn sebagai Pemimpin Parti pada umumnya mencantas pertalian Parti Buruh dari lobi pro-Israel, lebih-lebih lagi ketika penyokong utamanya dalam kumpulan Momentum yang anti-Zionis (juga dari pinggiran) bertindak sebagai “pengawal praetorian” (pengawal peribadi) dan penguatkuasa dasar parti.

Terdapat faktor lain juga – seperti peningkatan polarisasi politik AS dengan kemunculan “kultus individu” Trump dari 2016 dan seterusnya – yang secara ironis atau paradoks mempercepatkan kemerosotan pengaruh lobi pro-Israel.

Jared Kushner (menantu Trump), seorang Yahudi, menjadi dalang “Kesepakatan Abad” (Deal of the Century) yang memberi restu Amerika ke atas rancangan Netanyahu untuk mengambil alih, dari segi pentadbiran, satu pertiga tanah Tebing Barat.

Dengan kata lain, peralihan dari penjajahan (sementara) ke aneksasi (tetap) yang akan menghancurkan harapan bagi satu jalan penyelesaian dua negara yang boleh dilaksanakan. Hubungan dan kepentingan kewangannya di Israel semakin mendalam seiring dengan perananya yang berkait-hubung dengan diplomasi Timur Tengah, seperti yang didakwa New York Times dalam “Ikatan Kewangan Kushner dengan Israel Mendalam Dengan Peranan Diplomatik Tengah”, Januari 2018).

Boleh dikatakan, di bawah Trump, lobi pro-Israel di AS (Jawatankuasa Hal Ehwal Awam Amerika-Israel/Aipac) – melalui Kushner – berada pada puncaknya dan yang paling dekat yang sekali dalam “lingkaran dalam lingkaran dalaman” Presiden AS. Sebenarnya, Middle East Eye dengan tepat mengemukakan pendapat (“Kes Jared Kushner dan lobi Israel”, 4 Dis 2017) bahawa Kushner mempersonifikasikan lobi Israel di tengah-tengah pentadbiran Trump.

Ironisnya adalah bahawa lobi pro-Israel yang berindividukan Kushner telah berjaya memujuk rakan Arab AS masuk dalam sfera pengaruh pro-Zionis. Tetapi di AS, polarisasi dan perpecahan mendalam disebabkan kemenangan Trump telah melemahkan pengaruh lobi itu yang terjebak dalam permainan politik – oleh kerana secara terbuka mengalihkan sokongan kuat kepada Presiden Trump dan Parti Republikan.

Dengan kata lain, salah perhitungan strategi dan taktikal lobi pro-Israel di AS dengan meninggalkan pendekatan bipartisan secara langsung menyebabkan kemerosotannya.

Ini seiring dengan kenaikan golongan anti-Zionis (yang dibezakan dari sentimen anti-Yahudi) dalam Parti Demokrat – yang mendorong pasukan impian Biden-Harris (yang mengambil pendekatan “sederhana” dalam isu Palestin – tidak seperti Corbyn) pada landasan menuju kuasa. Dan dengan lebih banyak minoriti – yang lebih cenderung bersimpati dengan perjuangan Palestin – lebih aktif dan terlibat dalam hierarki parti, lobi pro-Israel kekurangan ruang untuk bergerak.

Singkatnya, di bawah Trump, Parti Republikan telah bergerak lebih jauh ke haluan kanan sedangkan Demokrat yang dibantu demografi politik telah menuju ke arah yang bertentangan (iaitu ke haluan kiri) dalam isu Israel dan Palestin.

Perkembangan semasa dan (yang dijangka) masa depan tidak menguntungkan lobi pro-Israel di AS.

Seperti yang dinyatakan Asa Winstanley dalam Middle East Monitor (“Lobi pro-Israel mengalami kemerosotan; mari kita bantu dalam perjalanannya”, 30 Nov 2019), pengungkapan tipu helah dan taktik kotor lobi pro-Israel untuk meletakkan rakyat Palestin dalam keadaan negatif seperti yang terkandung dalam dokumentari Al-Jazeera 2017, “The Lobby”, sebagai contohnya, hanya dapat mengurangkan pengaruhnya.

Kita boleh jangkakan lobi pro-Israel, secara keseluruhan, akan mengalih perhatiannya dari Barat kembali ke Timur Tengah, Afrika, Asia dan negara-negara yang disebut “Dunia Bukan Pertama” ketika Israel sedang meningkatkan diplomasi kuasa lembutnya dalam semua bidang (ekonomi, perindustrian, sains termasuk penyelidikan dan pembangunan/R&D, perubatan termasuk vaksin, pertanian, teknikal, pelancongan, dll.).

Namun, juga dijangkakan bahawa lobi pro-Israel akan menjadi lebih terpencil dan terpinggir dari institusi pembuat dasar (eksekutif dan perundangan) kuasa besar dunia dan, pada waktunya, menjadi tidak relevan lagi. Sebagai gantian, peranannya akan diambil alih pegawai pemerintah Israel dan warganegara (diplomasi awam).

Inilah yang terjadi apabila tujuan kumpulan pelobi, pada akhirnya, adalah untuk menafikan keadilan kepada masyarakat yang ditindas.


DAP kata UMNO-BN ‘pakatan korup’, ini ke kerajaan perpaduan? soal Muhyiddin

Kecaman pemimpin DAP, Tony Pua mengatakan UMNO-Barisan Nasional (BN) dengan melabel “pakatan korup” tidak mencerminkan sebuah kerajaan perpaduan, kata Tan Sri Muhyiddin Yassin.

Pengerusi Perikatan Nasional (PN) itu berkata bagaimana mengatakan bagaimana sebuah kerajaan perpaduan tetapi rakan parti menyerang dan mengkritik satu sama lain.

“Tony Pua kata BN korup. Suruh parti dia keluar (kerajaan).

“Macam mana nak kata kerajaan ini perpaduan?

“Takrif perpaduan tak sama,” katanya semasa berucapdi konvensyen sempena pelancaran jentera PN bagi Pilihan Raya Negeri (PRN) Selangor di Shah Alam, hari ini.

Katanya, situasi itu jelas menunjukkan tiada kesepakatan dalam gabungan kerajaan campuran pimpinan Perdana Menteri Datuk Seri Anwar Ibrahim.

Katanya, perkara itu turut terserlah apabila beliau hadir ke Parlimen kerana mendapati riak wajah para menteri dan ahli Parlimen di blok kerajaan tidak berseri.

Sebaliknya, Muhyiddin berkata mereka sering kali terlihat seperti bersedih.

“Kerana jiwa tak berada di situ.”

Semalam, Pua sewaktu berucap pada Majlis Makan Malam Mengumpul Dana DAP di perkarangan Dewan Bandaraya Petaling Jaya (MBPJ) menyuarakan agar Pakatan Harapan (PH) selepas ini dapat membentuk kerajaan sendiri dalam kalangan komponen gabungan itu, tanpa membabitkan UMNO dan BN sekiranya gabungan itu menang pada Pilihan Raya Umum ke-16 (PRU16) akan datang.

Dalam pada itu, Muhyiddin juga sempat mengingatkan para jentera dan kepimpinan parti yang hadir supaya bersedia untuk melakukan kerja dan tugas masing-masing menjelang PRN di negeri itu.

Beliau juga memberitahu proses penyediaan manifesto PN untuk PRN Selangor dijangka siap dalam tempoh seminggu atau dua minggu akan datang.

Manakala bagi penamaan calon-calon yang akan diumumkan kelak, Muhyiddin berharap setiap anggota parti bersetuju dengan pilihan pimpinan dengan hati terbuka.

“Pokoknya bila pucuk pimpinan putuskan, wajar, maka hukumnya wajib terima calon itu.

“Terima siapa sahaja calon yang telah diputuskan oleh pucuk pimpinan,” katanya.


Rakyat bimbang kenaikan OPR berterusan

Sebut sahaja  kenaikan Kadar Dasar Semalaman (OPR), pasti ramai yang berbunyi tidak puas hati. Sebelum ini, mungkin kita tidak kisah tentang OPR tetapi kini ia menjadi  sebutan dan satu kebimbangan kepada orang ramai khususnya peminjam.

OPR adalah instrumen dipanggil polisi monetari atau polisi kewangan yang digunakan dalam dua situasi ekonomi iaitu ketika pengembangan dan penguncupan.

Apabila ekonomi itu perlahan atau keadaan ekonomi lembap biasanya Bank Negara Malaysia (BNM) akan turunkan OPR demi merancakkan ekonomi. Bagaimanapun apabila ekonomi rancak maksudnya berlaku inflasi, OPR akan dinaikkan.

Namun kenaikan OPR yang berterusan membebankan pengguna dan peminjam yang terpaksa membayar lebih apabila bayaran pinjaman bulanan mereka dinaikkan.

Mereka yang terkesan teruk adalah golongan rentan atau B40 yang terpaksa berhadapan dengan kos sara hidup selain menghadap kadar kenaikan bayaran pinjaman yang berterusan.

OPR telah dinaikkan sebanyak empat kali dengan kadar ketika ini sebanyak 2.75 peratus.

Pengarah Pusat Pengurusan Penyelidikan Universiti Kewangan Islam Global (Inceif), Prof. Madya Dr. Baharom Abdul Hamid berkata, pihak bank seharusnya berperikemanusian dan tidak ‘bersembunyi’ di belakang BNM setiap kali kenaikan OPR yang memberi kesan kepada peminjam.

Menurutnya, bank sebenarnya tidak tertakluk untuk mengikuti kenaikan OPR kepada peminjam yang asasnya dikenakan kepada bank.

Katanya, pihak bank sewajarnya melaksanakan tanggungjawab sosial mereka dengan mengecualikan kenaikan OPR kepada peminjam sedia ada khususnya daripada golongan rentan seperti B40 yang terjejas susulan kenaikan berterusan OPR.

“Tindakan bank-bank mengecualikan kenaikan OPR kepada peminjam tidak akan menyebabkan mereka mengalami kerugian memandangkan keuntungan direkodkan mereka adalah berbilion ringgit sekali gus mereka mampu menyerap kenaikan OPR.

“Keadaan ekonomi masih tidak menentu dan jangkaan OPR akan terus dinaikkan demi kemampanan ekonomi negara. Kerajaan telah dan terus membantu rakyat dan bank-bank pula bila?

“Ada atau tidak bank-bank di negara ini yang ‘berani’ menjadi perintis dalam menyerap OPR buat pertama kali?,” ujarnya.

Bank sebenarnya tidak wajib menaikkan OPR kepada pengguna dan mereka boleh menyerap kenaikan kadar OPR berkenaan dengan keuntungan besar mereka, namun sehingga kini tiada lagi bank yang melakukan tindakan terpuji itu?

Malah bank yang mengamalkan sistem kewangan Islam juga dilihat tidak bertindak seperti diharapkan membantu peminjam yang terbeban dengan kenaikan OPR sehinggakan sistem pinjaman Islam dilihat tiada bezanya dengan sistem konvensional.

Dalam pada itu, keputusan BNM  mengekalkan OPR dilihat bertepatan dengan keadaan ekonomi semasa.

Penganalisis Ekonomi, Profesor Madya Dr. Irwan Shah Zainal Abidin berpandangan keputusan tersebut dilihat dapat memberi ruang kepada kerajaan untuk menilai tindakan selanjutnya terutama isu kos sara hidup rakyat.

Katanya, keputusan untuk mengekalkan OPR juga diharap mampu membawa kesan kestabilan ke dalam rantaian bekalan sekali gus menyuntik keyakinan dalam pasaran.

“Kita melihat kadar inflasi global pun dikatakan berada pada tahap yang dikatakan sebagai paras puncak. Ada indikasi menunjukkan ia akan berada pada keadaan lebih stabil.

“Pusingan dasar moniteri yang diperketatkan dalam konteks negara dunia pun sudah memperlahankan dari segi kuantitinya…di AS pun peningkatannya tidaklah tinggi seperti sebelumnya,” katanya.

BNM menaikkan kadar OPR pada 25 mata asas sebanyak empat kali berturut-turut sejak Mei 2022 berbanding paras terendah 1.75 sejak Julai 2020.


Selepas percakaran sesama parti, PMX tak tolak ada usaha jatuhkan kerajaan

Terdapat kemungkinan usaha untuk menjatuhkan kerajaan campuran ketika ini, kata Datuk Seri Anwar Ibrahim.

Perdana Menteri (PMX) bagaimanapun menyifatkan usaha untuk menjatuhkan kerajaan campuran sebagai tidak berasas dan kenyataannya itu hadir selepas beberapa parti dalam kerajaan dilihat bercakaran antara satu sama lain ketika ini.

Namun, Anwar menggesa semua pihak supaya tidak melayan pihak yang ingin berkomplot menjatuhkan kerajaan.

“Komplot ada tetapi tidak ada asasnya, kita tumpu kerja, kalau dia (pengkomplot) tak ada komplot, dia kerja apa? Maknanya dia jalankan tugas dia, setiap bulan dia ada strategi.

“Jadi, kita tumpu kerja dan jangan layan pengigau-pengigau,” katanya dipetik laporan BH hari ini.

Ujarnya lagi, gabungan empat parti politik utama Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) adalah cukup kuat dan berupaya untuk menangkis komplot menjatuhkan kerajaan selain sudah menyatakan komitmen untuk mempertahankan Kerajaan Perpaduan.

Terdahulu, sebuah portal berita pro-PH sebelum ini melaporkan wujud usaha menggulingkan kerajaan selepas beberapa Ahli Parlimen dari BN didakwa dipujuk individu penting untuk meninggalkan parti mereka dengan mengorbankan kerusi dimenangi.

Dengan memetik sumber, portal itu mendedahkan sekurang-kurangnya 12 Ahli Parlimen BN menjadi sasaran dalam konspirasi untuk menjatuhkan Kerajaan Perpaduan.

Mengulas lanjut, Anwar berkata, pentadbirannya ketika ini amat kuat dengan didukung parti yang membentuk Kerajaan Perpaduan.

Justeru, beliau meminta semua pihak supaya tidak melayan pihak yang sengaja mahu menimbulkan keresahan.

“Setakat yang kita pantau, keadaan cukup kuat dan yang penting, PH, BN, GPS, GRS termasuk yang lain-lain, komitmennya cukup jelas.

“Jadi (kita) tumpu kerja, jangan layan pengigau-pengigau,” katanya lagi.

Dalam pada itu, dua parti dalam kerajaan campuran iaitu DAP dan Amanah baru-baru ini berselisih faham dengan UMNO kerana kritikan tajam yang mengguris parti tersebut.

Baru-baru ini, pemimpin UMNO membidas Pengarah Komunikasi Amanah, Khalid Samad susulan kenyataannya yang tidak menyokong permohonan pengampunan kepada Datuk Seri Najib Razak yang sedang dipenjarakan ketika ini.

Khalid diserang pemimpin UMNO yang menyifatkan kenyataan tersebut sebagai tidak wajar.


Ramai majikan naikkan gaji pekerja tahun ini berbanding 2020

Lebih ramai majikan memberikan kenaikan gaji kepada pekerja mereka pada 2021 berbanding 2020, menandakan pemulihan perniagaan yang positif di negara ini, menurut Tinjauan Gaji Persekutuan Majikan-majikan Malaysia (MEF) bagi Eksekutif dan Bukan Eksekutif 2021.

Presiden MEF, Datuk Syed Hussain Syed Husman berkata 65.20 peratus daripada syarikat responden memberikan kenaikan gaji sama ada kepada semua atau kakitangan eksekutif tertentu pada 2021 berbanding 58.40 peratus pada 2020.

Manakala 66.40 peratus memberikan kenaikan gaji kepada semua atau kakitangan bukan eksekutif tertentu pada 2021 berbanding 61.70 peratus pada 2020, menurut laporan tinjauan yang dipetik Bernama.

“Purata kenaikan gaji bagi eksekutif pada 2021 ialah 4.40 peratus, bagi bukan eksekutif, purata kenaikan gaji pada 2021 adalah pada 4.43 peratus,” katanya dalam satu kenyataan hari ini.

Syed Hussain berkata tinjauan itu juga mengunjurkan purata kenaikan gaji bagi eksekutif pada 2022 ialah pada 4.37 peratus, manakala bagi bukan eksekutif, purata unjuran kenaikan gaji untuk 2022 ialah pada 4.17 peratus.

“Kira-kira 60 peratus syarikat menentukan gaji berdasarkan tahap keuntungan atau produktiviti, manakala lebih separuh daripada syarikat menentukan kuantum kenaikan gaji berdasarkan kadar pasaran,” katanya.

Dari segi bonus, Syed Hussain berkata tinjauan itu menunjukkan bahawa 68.30 peratus daripada syarikat responden memberikan bonus kepada eksekutif dan bukan eksekutif pada 2021, dan mengunjurkan bonus untuk 2022 ialah 1.82 dan 1.66 bulan masing-masing untuk eksekutif dan bukan eksekutif.


Covid-19: Kematian meningkat, Selangor kekal tertinggi

Kementerian Kesihatan Malaysia (KKM) merekodkan 463 pesakit Covid-19 meninggal dunia dalam tempoh 24 jam semalam. Jumlah ini termasuk kes kematian tertunggak yang hanya disahkan semalam.

Berdasarkan pangkalan maklumat COVIDNOW, jumlah kumulatif kematian sejak awal tahun lalu hingga semalam telah mencecah 21,587 kes.

Empat negeri merekodkan peningkatan kes kematian semalam, berbanding kelmarin dengan Selangor mencatat 255 kes, berbanding 111 yang direkodkan kelmarin.

Negeri lain yang mencatat peningkatan kes membabitkan Perak daripada 13 kes kelmarin kepada 24 kes semalam; Kuala Lumpur (12 kes semalam, 8 kes kelmarin); dan Sarawak (7 kes semalam, 5 kes kelmarin).

Dalam tempoh 24 jam semalam juga 108 pesakit Covid-19 meninggal dunia sebelum bantuan perubatan dapat diberikan dan dikategorikan sebagai BID (Brought in Death). Kes BID direkodkan sebagai kes baharu dan kematian baharu secara serentak.

Menurut data itu juga sehingga kini 225,277 kes daripada keseluruhan jangkitan Covid-19 sebanyak 2,006,778 kes, masih aktif, manakala 1,764,576 pesakit telah sembuh sepenuhnya.

Daripada jumlah kes aktif itu, seramai 186,094 pesakit menjalani kuarantin kendiri di rumah; PKRC (25,238 pesakit); hospital (12,703 pesakit); unit rawatan rapi (ICU) tidak memerlukan alat bantuan pernafasan (550 pesakit); dan ICU memerlukan alat bantuan pernafasan (692 pesakit).